Die jaar 2010 was 'n gewone jaar wat volgens die Gregoriaanse kalender op 'n Vrydag begin het. Dit was die 10de jaar van die 21ste eeu n.C. Dit was ook die eerste jaar van die dekade 2010's. Soos ander gewone jare het die jaar 12 maande, 52 weke en 365 dae gehad. Die jaar is deur die Verenigde Nasies as die Internasionale Jaar van Biodiversiteit gedenk. 12 Januarie – 'n 7.0 Aardbewing vernietig die hoofstad van Haïti, Port-au-Prince, grotendeels met sterftes tussen 220 000 en 500 000. 25 Januarie – Ethiopiese Lugdiens Vlug 409 stort neer. 31 Januarie – Die Afrika-unie verander sy vlag. 12–28 Februarie – Die 21ste Olimpiese Winterspele word in Vancouver, Kanada, aangebied. 12-21 Maart – Die tiende Paralimpiese Winterspele word in Vancouver, Kanada, aangebied. 1 April – Sensus word in die Verenigde State van Amerika gehou. 15 April – Barack Obama beloof aan NASA 'n reis na Mars teen 2030. 20 April – Die Deepwater Horizon-oliestorting vind in die Golf van Meksiko plaas. 21 April – Die Pretoria-wegholtreinongeluk vind plaas.


7 November is die 311de dag van die jaar in die Gregoriaanse kalender (312de in skrikkeljare).


Die jaar 1785 was 'n gewone jaar wat volgens die Gregoriaanse kalender op 'n Saterdag begin het. Dit was die 85ste jaar van die 18de eeu n.C. Soos ander gewone jare het die jaar 12 maande, 52 weke en 365 dae gehad. 7 Januarie – Jean-Pierre Blanchard van Frankryk en Amerikaner John Jeffries reis vanaf Dover, Engeland, na Calais, Frankryk, in 'n lugballon. 14 Februarie – Pous Pius VI stel 14 nuwe kardinale aan waaronder Gregorio Barnaba Chiaramonti, O.S.B.Cas., biskop van Imola, later Pous Pius VII. 17 Desember – Francesco Saverio Castiglioni (later Pous Pius VIII) word priester gewy. 20 Julie – Mahmoed II, 'n sultan van die Ottomaanse Ryk († 1839). 8 Mei − Pietro Longhi, Venesiaanse skilder (* 1701) 15 Junie – Jean-François Pilâtre de Rozier, Franse chemie en fisika onderwyser en een van die eerste lugvaartpioniers (* 1754). 2 Augustus – Georg Schmidt, sendeling van die Morawiese kerk (* 1709)


Die jaar 1775 was 'n gewone jaar wat volgens die Gregoriaanse kalender op 'n Sondag begin het. Dit was die 75ste jaar van die 18de eeu n.C. Soos ander gewone jare het die jaar 12 maande, 52 weke en 365 dae gehad. 15 Februarie – Pous Pius VI volg Pous Clemens XIV op as pous van die Rooms-Katolieke Kerk. 21 Februarie – Pous Pius VI word tot biskop gewy. 22 Februarie – Pous Pius VI word gekroon deur kardinaal Alessandro Albani. 11 April – Laaste voltrekking van doodstraf vir heksery in Duitsland. 19 April – Amerikaanse Rewolusionêre Oorlog: Die Slag van Lexington en Concord - Britse Generaal Thomas Gage probeer om die wapens van Amerikaanse koloniste te konfiskeer. Die Britte word teruggedryf na Boston. Die Amerikaanse Rewolusionêre Oorlog (American Revolutionary War) begin. 24 April – Pous Pius VI stel Leonardo Antonelli, assessor van die Inkwisisie en Bernardino de' Vecchi, dekaan van die priesters van die Apostoliese Kamer aan as kardinale. 17 Mei – Amerikaanse Rewolusionêre Oorlog: Die Kontinentale Kongres verklaar handel met Kanada onwettig. 29 Mei – Pous Pius VI stel sy oom Giovanni Carlo Bandi, biskop van Imola, aan as kardinaal.


Melbourne is die hoofstad van die Australiese staat Victoria en die tweede grootste stad in Australië naas Sydney met 'n bevolking van vier miljoen volgens die 2009-sensus. Die nedersetting is in 1835 deur 'n groep koloniste uit Tasmanië op die oewers van die Yarrarivier gestig. In 1842 word dit as 'n stad geproklameer. Melbourne is 'n multikulturele stad wat mense van orals oor die wêreld verwelkom. Dit is bekend vir sy tremme. Die stad het verskeie groot parke en ook 'n paar strande. Melbourne was een van die Australiese gasheerstede tydens die Krieketwêreldbeker 1992, Rugbywêreldbeker 2003 en Krieketwêreldbeker 2015. Die Olimpiese Somerspele 1956 is ook hier gehou. In Januarie word jaarliks vir twee weke een van die mees prestigeryke kampioenskappe in professionele tennis aangebied: Die Australiese Ope. Dit vorm saam met die Franse Ope, VSA-Ope en Wimbledon-kampioenskap die vier "Grand Slam"-toernooie van elke jaar. (en) "Melbourne Regional Office". Climate statistics for Australian locations. Bureau of Meteorology (Australië). Geargiveer vanaf die oorspronklike op 31 Oktober 2019. Besoek op 14 Oktober 2014. Hierdie artikel is ’n saadjie. Voel vry om Wikipedia te help deur dit uit te brei.


Die term mengtaal (Engels: mixed language) word dikwels gebruik om na pidgin- en kreooltale te verwys, aangesien hulle invloede van 'n aantal tale toon - daar is byvoorbeeld Afrikatale wat 'n gemengde woordeskat van inheemse, Engelse en Portugese oorsprong het. Taalvermenging is egter nie beperk tot kreool- en pidgintale nie. Hierdie verskynsel tree gereeld op wanneer twee of meer tale langs mekaar gepraat word, soos byvoorbeeld ook in Suid-Afrika. Andrew Geddes Bain staan bekend as die skrywer van 'n toneelstuk - Kaatje Kekkelbek, or: Life among the Hottentots - wat op 5 November 1838 vir die eerste keer in Grahamstad opgevoer is en nie net sy spot dryf met die werk van Britse sendelinge (veral dié van dr. Philip) nie, maar ook die tweetaligheid in Suid-Afrika se Kaapkolonie deur 'n humoristiese oog sien: Ook die huidige woordeskat van Engels weerspieël sy wisselvallige geskiedenis; die oorspronklik suiwer Angel-Saksiese taal bevat na die verowering deur die Franstalige Noormanne en die Grieks-Latynse neologismes van die klassisisme nou meer Romaanse as Germaanse woorde.


Die Grondwet van Suid-Afrika is die hoogste wet van Suid-Afrika. Dit is op 4 Desember 1996 as Wet 108 van 1996 deur die Konstitusionele Hof van Suid-Afrika aanvaar. Ingevolge die tussentydse grondwet, wet 200 van 1993, moes die grondwetlike vergadering 'n nuwe grondwet saamstel. Die Konstitusionele Hof van Suid-Afrika moes sertifiseer dat die nuwe grondwet voldoen aan die 34 grondwetlike beginsels waarop vooraf ooreengestem is volgens die onderhandelaars van die tussentydse grondwet. Die aanvanklike voorlegging aan die hof is nie goedgekeur nie – die grondwetlike vergadering moes die teks weer in oënskou neem en die hof se redes in ag neem. Op 4 Desember 1996 het die hof die gewysigde weergawe goedgekeur en dit het die amptelike grondwet van Suid-Afrika geword by ondertekening deur president Nelson Mandela met effek vanaf 4 Februarie 1997. Dit is sedertdien al enkele kere gewysig. Die grondwet bestaan uit 'n inleiding, veertien hoofstukke en sewe bylaes. Elke hoofstuk en bylaag fokus op 'n spesifieke onderwerp.


3 November is die 307de dag van die jaar (308ste in skrikkeljare) van die Gregoriaanse kalender, met 58 dae oor. 1483 – Giuliano della Rovere (later Pous Julius II) word biskop van Bologna. 1534 – Pous Paulus III word in Rome gekroon deur kardinaal Innocenzo Cibo. 1591 – Pous Innocentius IX word gekroon deur kardinaal Andreas van Austria. 1793 – Franse dramaturg, joernalis en uitgesproke feminis Olympe de Gouges word per guillotine tereggestel vir haar revolusionêre idees. 1838 – The Bombay Times and Journal of Commerce word gestig en word later herdoop na The Times of India 1848 – 'n Veranderde grondwet vir die Nederlande word geproklameer. Dit is deur Johan Rudolf Thorbecke opgestel en perk die magte van die Nederlandse koningshuis sterk in. 1868 – Ulysses S. Grant word verkies tot die eerste van sy twee termyne as die President van die V.S.A. 1896 – William McKinley word verkies tot president van die V.S.A. 1903 – Met aansporing van die Verenigde State, verklaar Panama homself onafhanklik van Colombia.


Die Verenigde Oos-Indiese Kompanjie (destyds Vereenigde Oostindische Compagnie, algemeen afgekort as VOC) was 'n organisasie wat in die 17de en 18de eeu die monopolie by die Nederlandse owerheid verkry het om handel te dryf met en vir die kolonisering van Asië. Die VOC word ook beskou as die eerste maatskappy wat aandele uitgegee het. Tot 1595 was handel met Oosterse speserye volledig in die hande van Portugal, wat vanaf 1498 seevaartroetes na Asië ontdek het. Kaarte en roetes is streng geheim gehou sodat Portugal in wese 'n monopolie op die handel behou het. Eers in 1592, met die terugkeer van Jan Huygen van Linschoten vanuit die Ooste, het die inwoners van die Nederlandse Republiek voldoende kennis verkry om self 'n ekspedisie van stapel te stuur. Tussen 1598 en 1601 word daar altesaam 15 ekspedisies met 65 skepe aangepak. Nadat hulle besef dat Portugal en Engeland besig is om hulle te oortref met hierdie handel, besluit die Staten-Generaal, die parlement van die Nederlandse Republiek, in 1602 om al die bestaande ekspedisiemaatskappye te verenig, en reik aandele uit aan al die eienaars van die bestaande maatskappye.


'n Geneesmiddel is 'n middel wat ingeneem word om simptome van 'n siekte of geneeskundige toestand te verlig, voorkom, of die siekte of toestand te genees. Geneesmiddels word gewoonlik in drie groepe verdeel -- dié wat in gewone kruidenierswinkels beskikbaar is (bv. hoofpynpille, teensuurmiddels en vitamiene), dié wat sonder voorskrif in apteke beskikbaar is (bv. verkoue- en hoesmiddels), en dié wat slegs per doktersvoorskrif vanaf 'n apteek of geneesheer verkry kan word. Geneesmiddels wat sonder voorskrif verkrygbaar is, word gewoonlik beskou as só veilig dat 'n mens nie geskaad kan word as dit ingeneem word soos wat die aanwysings aandui nie. Geneesmiddels word meestal deur farmaseutiese maatskappye vervaardig. Gewoonlik verkry hierdie maatskappye 'n patentreg op die produk, deurdat die maatskappy aantoon dat hy die nuwe geneesmiddel ontwikkel het. Die patentreg gee aan die maatskappy wettiglik die alleenreg om die middel te produseer en te verkoop. Gewoonlik is die patentreg slegs geldig vir 'n periode van twintig jaar nadat die middel ontwikkel is. Teen die tyd wat die patentreg verval het, word die geneesmiddel beskryf as generies, en kan enige ander maatskappy die produk vervaardig en verkoop.


'n Diamant is 'n klein kosbare, skitterende steen en die hardste edelsteen én hardste natuurlike materiaal wat daar is. Diamante se gewig word in karaat bepaal. Die grootste sierdiamant ooit gevind is die Cullinan-diamant van 3 024.75 karaat. Diamant bestaan uit 'n koolstof-kristalrooster. Diamante word gevorm deur geweldige hitte en druk. By kamertemperatuur is grafiet die stabielste allotroop van koolstof en diamant is daarom metastabiel. Sy vormingsentalpie is 2,4 kJ/mol. Nes grafiet is diamant taamlik onreaktief, dog dit kan nes kool verbrand volgens: C + O 2 → C O 2 {\displaystyle C+O_{2}\to CO_{2}} Die hitte wat hierby vrygestel word sal nogtans 2,4 kJ/mol kleiner wees as by grafiet. Die diamantstruktuur is die argetipe van die strukturbericht-klassifikasie se A4-struktuur. Die struktuur is kubies, maar dit is nie 'n digpakking nie. Dit kan wel van die kubiese digpakking afgelei word deur die helfte van die tetraëder-holtes met 'n koolstofatoom op te vul.


Die artikel bevat ’n lys van vlae van provinsies van Nederland. Die Koninkryk van die Nederlande bestaan uit vier lande: Nederland, Curaçao, Aruba en Sint Maarten. Nederland bestaan uit twaalf provinsies. Die Nederlandse Antille is in 2010 ontbind. Curaçao en Sint Maarten is lande binne die koninkryk, die oorblywende drie eilande is oorsese munisipaliteite van Nederland. Provinsies van Nederland Vlag van Nederland Wikimedia Commons het meer media in die kategorie Vlae van provinsies van Nederland. (en) Provinsies en munisipaliteite van Nederland by Flags of the World.


Darling is 'n klein dorp in die Weskus-gebied van die Wes-Kaap, omtrent 75 km noord van Kaapstad. Teen die begin van die 18de eeu het omtrent 29 boere in 'n gebied genaamd Groenkloof geboer. Darling is in 1853 op een van die plase, Langfontein, gestig. Dit is vernoem na sir Charles Henry Darling wat in 1851 na die Kaap gekom het as luitenant-goewerneur. Die Darling-museum stel die geskiedenis van die dorp en die Darling roomhuis, wat in 1899 deur twee Sweedse setlaars, Nils Georg Moller en G. Threnstrom, gevestig is en in 1950 gesluit is, ten toon. Darling is beroemd vir veldblomme en sedert 1917 word die Darling-veldblomskou elke jaar deur die Darling-veldblomvereniging, wat in 1915 deur mev. Suzanne Malan en mnr. Frederick Duckitt van Waylands gestig is, gehou. [1] Geargiveer 4 Januarie 2007 op Wayback Machine. Landbou in die gebied is gefokus op graanproduksie, druiwe, aartappels, ertjies en suiwelboerdery. Die eerste Merinoskape in Suid-Afrika is ook hier aangehou nadat 'n verskepingsfout hulle hier afgelewer het. Wolproduksie in Suid-Afrika vind sy oorsprong in die Darling-omgewing.


Die Groenpunt-vuurtoring is 'n rooi-en-wit geverfde vuurtoring op die noordwestelike punt van Tafelbaai in Mouillepunt, Kaapstad. Dit is die oudste vuurtoring in Suid-Afrika en is deur die Duitsgebore argitek Herman Schutte ontwerp en in 1823, teen 'n koste van £5 420 pond, voltooi en op 12 April 1824 in gebruik geneem. Die lamp van die toring het met walvisolie gebrand. In 1926 is dit met 'n mishoring toegerus en twee jaar later is dit geëlektrifiseer. Die rotsagtige Mouillepunt staan reeds eeue lank onder seevaarders bekend as een van die gevaarlikste punte aan die Kaap. Die laaste in 'n lang lys skepe wat hier gestrand het, is die Seafarer, wat in 1967 op die rotse geloop het. Wanneer die vuurtoring met mis omhul word, soos dikwels in die winter gebeur, waarsku die mishoring se klank skepe kilometers ver. Die Groenpunt-vuurtoring is gebruik om die eerste vuurtoringwagters in Suid-Afrika op te lei. Dit word vandag nog as 'n konferensiebestemming gebruik. Dit word ook uitverhuur vir huweliksonthale.


Hierdie artikel handel oor die taal. Vir die etniese groep, sien Slowene. Moenie verwar word met Slowaaks nie. Sloweens (slovenski jezik [slɔˈʋèːnski ˈjɛ̀ːzik] of slovenščina [slɔˈʋèːnʃt͡ʃina]) is 'n taal wat tot die Slawiese tale behoort. Binne die Slawiese tale vorm dit met Kroaties, Bosnies, Serwies, Macedonies en Bulgaars die Suid-Slawiese taalgroep. Daarnaas toon Sloweens ook bepaalde verhoudings met die Wes-Slawiese tale Slowaaks en Tsjeggies. Die suidelike Wes-Slawiese volke (Tsjegge, Slowake en Slowene) is in die 9de eeu deur die Hongare se vestiging in die Pannoniese Laagvlakte van mekaar geskei. Sloweens is die amptelike taal van Slowenië. Sedert 1 Mei 2004 is Sloweens een van die amptelike tale van die Europese Unie. Daarbenewens vorm Sloweens saam met Duits die amptelike tale van die Oostenrykse deelstate Karinthië en Stiermarke asook saam met Friulaans en Italiaans van die Italiaanse outonome streek Friuli-Venezia Giulia. Die aantal sprekers bedra sowat 2,1 miljoen mense, naamlik ongeveer 1,75 miljoen outochtone (inheemse) Slowene in Slowenië, Oostenryk, Italië en Hongarye en omtrent 350 000 immigrante in onder meer die Verenigde State, Argentinië, Kanada, Australië en Wes-Europa.


Québec kan verwys na enige van die volgende: Quebec, die grootste provinsie van Kanada Quebecstad, die hoofstad van Quebecprovinsie. Een van die letterkodes van die NAVO spelalfabet


In die kerkargitektuur verwys die term koor of koorruimte (soms ook priesterkoor of sanktum genoem) na die altaarruimte, wat net vir geestelikes toeganklik was. Oorspronklik was die koor bestem vir sangers, wat naby die altaar gestaan het. Die koor is gewoonlik van 'n koorstoel, koorbalies en 'n koortoring voorsien. In die Middeleeue is die koor dikwels deur 'n afskeiding met galery van die middelskip afgebaken. In Protestantse kerke verwys die term koor na die galerye wat in die langhuis gebou is en plek vir die orrel (orrelkoor) en die sangers (sangerskoor) bied. In die vroeë Christelike tydperk is geen bepaalde argitektoniese vorm aan die koor gegee nie, en dit is slegs deur balies van die gewone kerkruimte geskei. Later het dit tot 'n afsonderlike deel van die kerkgebou ontwikkel en is veral in die Romaanse styltydperk bo-oor 'n kripte opgerig. Hiervan afgelei is die vakterm hoogkoor. Die koor lê gewoonlik aan die mees oostelike hoek van die kerkskip. Die Sint-Pieterskerk in Rome is een van die bekendste uitsonderings.


Camille Demoulins (2 Maart 1760 - 5 April 1794) is 'n Franse advokaat en rewolusionêr. Hy tree as een van die aanvoerders by die storming van die Bastille op en is ook een van die stigters van die Klub van die Cordeliers. Hy behoort tot die teenstanders van die Jakobynse skrikbewind tydens die Franse Rewolusie. In 1794 word hy saam met Georges Jacques Danton tereggestel. Hierdie artikel is ’n saadjie. Voel vry om Wikipedia te help deur dit uit te brei.


François Chabot (23 Oktober 1756 - 5 April 1794) was 'n radikale politikus tydens die Franse Rewolusie. As gewese Kapusyne-monnik het hy in die Konvent as fanatieke Cordelier bekend gestaan. Hy het onder meer voorgestel dat die katedraal Notre-Dame in Parys tot Tempel van die Rede omvorm word. As een van Danton se aanhangers word hy in 1794 onthoof. Hierdie artikel is ’n saadjie. Voel vry om Wikipedia te help deur dit uit te brei.


Towerkrag in die okkultisme is die vermoë om toegang te kry tot die een of ander bonatuurlike krag wat nie normaalweg beskou word as 'n menslike vermoë nie. Met towerkrag probeer iemand om die natuur te onderwerp aan die wil van die mens en dit word gedefinieer as: "Die kuns en wetenskap om verandering te bewerkstellig in samewerking met wilskrag". Metodes en tegnieke word ondersoek wat lei tot bewustelike evolusie deur die rig van energie en om bewustelik toegang te kry tot vermoëns soos intuïsie, inspirasie en kreatiewe verbeelding. Die idee van towerkuns is dat die wêreld bestaan uit subtiele energie wat gerig kan word om verandering te bewerkstellig. 'n Groot fokus word dus geplaas op die gedissiplineerde ontwikkeling van verstand, wilskrag en bewussynsvlakke. Towerkuns vereis as basis 'n gebalanseerde lewe met 'n stabiele en geïntegreerde karakter. 'n Groot klem word dus geplaas op die ontwikkeling van 'n individu. Towerkrag gaan baiemaal gepaard met rituele, simboliek asook towerspreuke om die towerkragte te manipuleer. Voorbeelde van towerkrag is: Astrale projeksie Onsigbaarheid Om deur vaste strukture te beweeg. Telepatie Telekinese Die beweeg van voorwerpe sonder om fisiek daaraan te raak.


Theresa Marie Schiavo (3 Desember 1963 - 31 Maart 2005), algemeen bekend as Terri Schiavo (uitgespreek SJIE-wô), was 'n Amerikaanse vrou vanuit St. Petersburg, Florida wat ernstige breinskade opgedoen het ná 'n hartaanval op 25 Februarie 1990, wat aangewakker is deur bulimie. Die pogings van Schiavo se man om haar gastriese voedingsbuis te verwyder het 'n hewige debat ontketen oor bio-etiek, genadedood, wettige voogskap, federalisme en burgerlike regte. Op Vrydag, 18 Maart 2005 is haar voedingsbuis onder hofbevel verwyder en sy sterf op 31 Maart 2005. Sonder ingryping het dit tot haar dood deur dehidrasie ly. Die gebrek aan waterinname veroorsaak 'n elektrolietwanbalans wat tot 'n hartaanval (myokardiale infarksie) lei, wat op sy beurt tot hartstilstand lei wat die dood veroorsaak. Neuroloë is van mening dat dit heel moontlik pynloos sal wees, gegewe Schiavo se fisieke toestand. Om die buis te vervang sal twee ure verg om haar te vervoer vanaf die Pinellas Park sorghuis na 'n nabygeleë hospitaal, waarna 'n operasie en 'n aantal dae se hospitalisasie benodig sal word om haar elektrolietbalans se herstel.


Benoni is 'n dorp aan die Oos-Rand in die Gautengprovinsie, Suid-Afrika. Dit is sedert 2000 deel van die Ekurhuleni Metropolitaanse Munisipaliteit. Die naam Benoni het ontstaan toe die landmetergeneraal, Johan Rissik, dit in 1881 moeilik gevind het om titelaktes aan al die onopgeëiste staatsgrond toe te ken. Hy het die area Benoni na Ben-Oni (seun van my smart) genoem, die naam wat Ragel aan haar seun gegee het voordat Jakob dit na haar dood na Benjamin verander het, volgens die Bybelse boek Genesis. Goud is in September 1887 ontdek en die Chimesmyn is gestig deur immigrante uit Cornwall. Die dorpie was vroeër as "Little Cornwall" bekend. Sir George Farrar, wat die voorsitter van 'n mynmaatskappy was, het dit op hom geneem om die vinniggroeiende myndorp in 1904 te begin verfraai. Mynwater is gekanaliseer na 'n vleiland, en so is reservoirs geskep wat van visse voorsien is. Dié reservoirs bestaan nog – vele mere waarin visgevang word, op bootjies gevaar word, en waar mense ontspan. Duisende bome is ook geplant in die nuwe buurte en munisipale status is in 1907 toegeken.


Isaac Asimov (oorspronklik Исаак Озимов, maar nou getranskribeer in Russies as Айзек Азимов) (tussen 4 Oktober 1919 en 2 Januarie 1920 – 6 April 1992) was 'n Amerikaanse skrywer en biochemikus. Hy was 'n baie suksesvolle en produktiewe skrywer van wetenskapsfiksie sowel as van populêre wetenskaplike boeke vir die breë publiek. Hy het ongeveer 500 publikasies gedurende sy leeftyd gepubliseer. Sy aanhangers verwys steeds na hom as The Good Doctor. Isaac Asimov word beskou as deel van wetenskapsfiksie se Groot Drie skrywers van die twintigste eeu. Die ander twee skrywers is Robert Heinlein en Arthur C. Clarke. Asimov is in Petrovichi, Rusland gebore, maar sy familie emigreer na die VSA toe hy drie jaar oud was. Hy word groot in Brooklyn, in New York Stad. Sy ouers was van Joodse afkoms maar was vrysinnig in hulle godsdienstige opvattings. Die jong Isaac kon gevolglik homself sonder probleme selfstandig ontwikkel tot 'n man van die wêreld' en in kontak kom met die wetenskapsfiksie tydskrifte uit die jare 20 en 30 wat sy belangstelling in wetenskapsfiksie aanwakker. Hy gradueer aan die Columbia Universiteit in 1939 en behaal daar ook 'n Ph.D. in die biochemie in 1948.


Matamela Cyril Ramaphosa (gebore 17 November 1952) is 'n Suid-Afrikaanse prokureur, gewese vakbondleier, politikus en sakeman, sedert 15 Februarie 2018 die President van Suid-Afrika en sedert 18 Desember 2017 die president van die African National Congress (ANC). Daarbenewens het hy vanaf 10 Februarie 2020 tot 6 Februarie 2021 as president van die Afrika-unie gedien. Hy is in Soweto, naby Johannesburg, in die huidige Gautengprovinsie gebore. Ramaphosa was 'n groot figuur in Suid-Afrikaanse nasionale politiek, het daarna 'n prominente figuur in die besigheidsgemeenskap geword, en toe weer teruggekeer na die politiek. Gerespekteer as 'n vaardige en rekeningswaardige onderhandelaar en strateeg, is Ramaphosa beter bekend vir die oprigting van die grootste en magtigste werkersunie in Suid-Afrika – die Nasionale Unie van Mynwerkers van Suid-Afrika (NUMSA) – sowel as vir die kritieke rol wat hy gespeel het, saam met Roelf Meyer van die Nasionale Party, gedurende die onderhandelinge om 'n vreedsame einde te bring aan apartheid en om die land gereed te maak vir die eerste demokratiese verkiesing in April 1994.


Eritrea (Tigrinya: ኤርትራ? ʾErtrā, Arabies: إرتريا Iritriyā) is 'n land in die ooste van Afrika. Die land grens in die noordweste aan Soedan, in die suide aan Ethiopië, in die suidooste aan Djibouti en in die ooste en noordooste aan die Rooisee. Eritrea was op 'n tyd 'n provinsie van Ethiopië gewees. Sedert 1993 is die land onafhanklik, maar omdat dit Ethiopië van die Rooisee afsny, is daar voortdurend spanning tussen die twee lande. totaal: 121 320 vk km. land: 121 320 vk km. water: 0 vk km. Warm, droë woestynstrook langs Rooisee-kus; koeler en natter in die sentrale hoogland (tot 61 cm reënval jaarliks); semi-dor in westelike heuwels en laagland; reënval swaarste gedurende Junie-September, behalwe in kuswoestyn. Oorheers deur uitbreiding van die noordsuid-neigende Ethiopiese Hoogland, daal in ooste tot 'n kuswoestynvlakte, in die noordeweste tot heuwelagtige terrein en in die suidweste tot plat tot golwende vlaktes. Goud, potas, sink, koper, tafelsout, moontlik ru-olie en aardgas, vis.


Denver (amptelik: City and County of Denver) is die hoofstad en grootste stad van die Amerikaanse deelstaat Colorado met 575 927 inwoners in die stad en 2 330 146 in die metropolitaanse gebied van Denver-Boulder-Aurora (2006). Denver lê in die vallei van die South Platte-rivier, wat deel uitmaak van die hoogvlaktes ten ooste van die Suidelike Rotsgebergte. Die gebied was aanvanklik 'n klein handelspos vir Indiaanse stamme en pelsjagters en is in 1858 as 'n permanente nedersetting met die naam St. Charles gestig. Die naam is later gewysig na Denver City en uiteindelik net Denver. Nadat die buurstad Auraria in 1860 by Denver ingesluit is, het die stad in 1867 die hoofstad van Colorado geword. Die plaaslike silwermynbou het in die 1870's en 1880's tot vinnige ekonomiese groei in die stad gelei, en ook ná die agteruitgang van die silwerbedryf het die ontdekking van goudvelde 'n langdurige ekonomiese krisis verhoed. Denver is tans 'n belangrike nywerheids-, handel- en vervoersentrum en beskik oor een van die grootste veemarkte in die Verenigde State.


TuS Hohenecken is 'n sportklub uit Kaiserslautern in die deelstaat Rynland-Palts in Duitsland, veral bekend vir sy sokkerafdeling. Hohenecken is 'n stadsdeel van Kaiserslautern en was tot 1969 'n onafhanklike dorp. Die klub is in 1904 gestig as Turnverein Hohenecken . Tussen 1928 en 1932 was die sokkerafdeling onafhanklik as Fußballverein Hohenecken. Na die Tweede Wêreldoorlog is die klub herstig as Sportverein Hohenecken en op 9 Augustus 1952 is die naam verander na Turn- und Sportvereins 04 Hohenecken. In April 2007 is die klub weens erge finansiële probleme onder voorlopige administrasie geplaas. Behalwe sokker, het die klub ook afdelings vir gimnastiek, tennis, tafeltennis en kegelbal. Amptelike klubwerf


Die Ösling (Luxemburgs: Éislek) is 'n yl bevolkte landskap en uitloper van die Ardenne-bergreeks in die noorde van die Groothertogdom Luxemburg. Ösling is die (Hoogduitse) Luxemburgse naam van 'n geologiese formasie, wat ook as Rynlandse Leisteenplato (Duits: Rheinisches Schiefergebirge) bekend staan en vanuit Frankryk deur België en Luxemburg tot by Duitsland loop. Die formasie word in Frankryk Ardennes genoem, in België Ardenne (enkelvoud) of Aquilaine en in Duitsland Eifel. Die terme Schnee-Eifel of Schneifel verwys in Oos-België en in Duitsland na die hoogste dele van die Eifel-gebergte. Die grensgebied met die Luxemburgse Ösling (Éislek) heet in Duitsland Islek en in die suidelike deel van Oos-België Eeslek. Die Ösling beslaan met 'n totale oppervlak van 830 vierkante kilometer in die noorde van Luxemburg sowat 'n derde van die Groothertogdom Luxemburg en grens in die suide langs 'n verbeelde lyn, wat van Perl (Frans Perlé, Luxemburgs Pärel) in die weste tot by Vianden (Luxemburgs: Veianen) loop, aan die Gutland (Luxemburgs: Guttland).


Nord-Pas-de-Calais (Afrikaans: "Noord en Seestraat-van-Calais") is die mees noordelike van Frankryk se 27 administratiewe geweste (régions) en bevat die départements Nord en Pas-de-Calais met 'n oppervlak van 12 414 vierkante kilometer en vier miljoen inwoners (of sowat sewe persent van die totale Franse bevolking). Die administratiewe hoofstad (prefektuur) is Lille. Die gewes is die tweede grootste metropolitaanse gebied in die land na Parys, en meer as 80 persent van sy bevolking woon in stedelike gebiede. Die gewes het 'n ryk kulturele erfenis as 'n vrugbare streek in die grensgebied van Frankryk en Vlaandere met welvarende ambagte en nywerhede, maar eeue lank is dit ook 'n omstrede gewes met 'n lang lys van oorloë en veldslae, wat van die antieke Galliese tydperk tot by die Tweede Wêreldoorlog strek. Naas sy grys hemel en die kenmerkende aksent van sy bewoners het die meeste Franse die gebied dekades lank met steenkoolmyne en swaar nywerhede geassosieer. Nadat die myne in die tydperk tussen die 1960's en 1990's gesluit is en ook die tekstielnywerheid in 'n krisis beland het, is die gebied met die hoogste werkloosheidsyfers in die hele land geknel.


Die Aarde se atmosfeer is die atmosfeer (gaslaag) wat om die Aarde voorkom. Die aantrekkingskrag van die Aarde hou die atmosfeer in posisie sodat dit saam met die Aarde om sy eie as en om die son roteer. Lewe op aarde sou sonder die atmosfeer nie moontlik wees nie; dit verskaf die lug wat ons asem, die water wat ons drink en vorm daarnaas 'n natuurlike beskerming teen gevaarlike sonstrale en selfs meteoriete. Konstante gasse: stikstof (78%), suurstof (21%) en edelgasse, bv. argon, helium, neon, radon, kripton en xenon (1%) Wisselende gasse: koolstofdioksied, waterstof/waterdamp. Verskil van een oomblik tot die volgende en van plek tot plek.


Dr. Jan Steytler (Burgersdorp, 26 Oktober 1910 - † onbekend) was Kaaplandse leier van die Verenigde Party (V.P.) ten tyde van die Bloemfonteinse kongres van die party in 1959 toe die progressiewes weggebreek het om die Progressiewe Party onder leiding van Colin Eglin, Helen Suzman en andere te stig. Hy het ook uit die V.P. bedank. Steytler wen in 1953 met 'n meerderheid van 1 492 stemme teen C.G. Vorster, 'n Nasionalis in die destydse veilige Verenigde Party-setel Queenstown. 'n Buitengewone hoë stempersentasie van 96,2% in 1958 kos die V.P. amper die setel toe Steytler met slegs 13 stemme wen teen die Nasionale Party se H.H. Smit. In die volkstemming van 1960 oor republiekwording is die uitslag eweneens feitlik gelykop toe 5 378 kiesers teen die republiek stem en 5 257 daarvoor. Queenstown teken weer 'n baie hoë stempersentasie van 95,8% aan. In die verkiesing van die volgende jaar wen die Nasionale Party die eerste keer in Queenstown toe J.J. Loots 369 stemme meer as die V.P. se C.J.S. Wainwright kry.


Gormaz is 'n munisipaliteit in die provinsie Soria in die Spaanse outonome gebied Kastilië en León. Die dorp staan veral bekend vir sy Arabiese kasteel. Hierdie Spanje-verwante artikel is 'n saadjie. U kan help deur dit uit te brei.


Pozalmuro is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


El Royo is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Villanueva de Gormaz is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Villar del Campo is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Statkraft is 'n staatsbeheerde Noorse elektrisiteitsverskaffer. Met 'n totale kragopwekking van 42 TWh is die Statkraft Groep die derde grootste elektrisiteitsverskaffer in die Nordiese lande en die tweede grootste verskaffer van krag uit hernubare energiebronne in Europa. Hernubare energiebronne voorsien in sowat 40 persent van Noorweë se elektrisiteitsbehoeftes. Saam met sy dogtermaatskappye Skagerak Energi en Trondheim Energi het Statkraft Groep sowat 2 100 werknemers in diens. Die maatskappy se hoofkwartier is in die Noorse hoofstad Oslo. Waterkrag is Statkraft se beduidendste produksiebedrywigheid. Die groep beskik oor 133 waterkragsentrales in Noorweë, twaalf in Swede en vier in Finland, asook twee windkragsentrales in Noorweë - Smøla en Hitra. Ander belangrike aktiwiteite sluit warmtedistribusie in Trondheim en 'n biogasaanleg in Duitsland in. Statkraft besit 100 persent van Trondheim Energi. Die groep beheer daarnaas 66,62 persent van Skagerak Energi, 50 persent van Naturkraft, 49,9 persent van Bergenshalvøens Kommunale Kraftselskap, 45,5 persent van Agder Energi en 44,6 persent van E.ON Sverige, SN Power Invest en Småkraft. Die Noorse staat het sy eerste kragsentrale (Paulafossen) in 1895 gekoop. In 1921 is Norges vassdrags- og energiverk gestig wat onder meer die bedrywighede van staatsbeheerde kragsentrales beheer het.


SV Roßbach/Wied is 'n sportklub uit Roßbach in die deelstaat Rynland-Palts in Duitsland, veral bekend vir sy sokkerafdeling. Behalwe sokker, het die klub ook afdelings vir tafeltennis en dames-fiksheid. Die klub is in 1968 gestig as opvolger van SpVgg Breitscheid-Roßbach, wat 5 jaar tevore ontbind het. SpVgg Breitscheid-Roßbach is weer gestig in 1958, nadat die vorige sportklub in Roßbach, DJK Roßbach (gestig in 1928), reeds in 1938 ontbind het. In 1988 het die klub met SV Verscheid as Spielgemeinschaft Roßbach/Verscheid saamgesmelt. Die assosiasie het egter in 2006 tot 'n einde gekom met die twee klubs wat weer elkeen hulle eie gang gaan onder hulle oorspronklike name. Roßbach se grootste prestasies was om die hoofronde van die DFB-Pokal in 2006 te haal, asook om te promoveer na die Oberliga Suidwes in 2007. Die klub speel sy tuiswedstryde op die Sportplatz in der Au in Roßbach, maar groot wedstryde word op die Stadion an der Kirmeswiese (kapasiteit 8 500) in die nabygeleë stad Neuwied gespeel. Amptelike klubwerf


Die term karsinogeen verwys na enige kankerwekkende stof, -radionuklied of -straling. Die kankerwekkende aard kan die gevolg wees van skade aan die genoom of die ontwrigting van die metaboliese prosesse van selle. Verskeie radio-aktiewe stowwe word as karsinogene beskou maar hulle karsinogeniese aktiwiteit hou verband met die straling, byvoorbeeld gammastrale en alfadeeltjies wat hulle uitstraal. Algemene voorbeelde van karsinogene is asbes wat ingeasem word, verskeie dioksiene en tabakrook. Kanker is 'n siekte waar beskadigde selle van die pasiënt se liggaam nie geprogrammeerde seldood ondergaan nie maar hul groei nie langer meer beheer en hul metabolisme verander word. Karsinogene kan die risiko verhoog om kanker te kry deur sellulêre metabolisme te ontwrig of deur die DNS in selle direk te beskadig wat dan onbeheerste, kwaadaardige verdeling tot gevolg het wat lei tot die vorming van gewasse. Gewoonlik is die DNS skade te ernstig om te herstel. Daar bestaan baie natuurlike karsinogene. Aflatosksien B1, wat afgeskei word deur die swam Asperigillus flavus, wat op gebergde graan, neute en grondboontjiebotter groei, is 'n voorbeeld van 'n gevaarlike, natuurlike mikrobiese karsinogeen.


Die Olimpiese Somerspele 2004 (Grieks: Θερινοί Ολυμπιακοί Αγώνες 2004, Therinoí Olympiakoí Agó̱nes 2004 [θeriˈni olibi.aci aɣoˈnes ðio çiʎaˈðes tetraˈkosi.a]), amptelik bekend as die Spele van die XXVIIIste Olimpiade, is tussen 13 en 29 Augustus 2004 in Athene, Griekeland, aangebied. Dit was naas die Olimpiese Somerspele van 1896 die tweede wat in die Griekse hoofstad Athene gehou is asook die eerste Spele waar meer as 200 nasies deelgeneem het. In Athene is ook die nie-amptelike Olimpiese Somerspele van 1906 beslis. Naas Athene was Kaapstad, Buenos Aires, Rome en Stockholm kandidate vir die organisasie van die 2004-Somerspele gewees. Die opening- en sluitingseremonies het in die Olimpiese Stadion van Athene plaasgevind. Soos gebruiklik het die lande in alfabetiese volgorde die stadion ingestap met St. Lucia die eerste en die gasheer Griekeland die laaste, maar aangesien die plaaslike taal Grieks is, is dié taal se alfabet gebruik om die volgorde te bepaal. Mbulaeni Mulaudzi, hardloper en gouemedaljewenner tydens die Statebondspele 2002 in Manchester, het die Suid-Afrikaanse vlag ingedra. Die Paralimpiese Somerspele 2004 is tussen 17 en 28 September in Athene gehou.


Die Hansestad Wismar is aan die Oosseekus van die Noordoos-Duitse deelstaat Mecklenburg-Voorpommere en aan die suidelike ent van die Wismarbaai geleë. Die Wismarbaai word in die noorde deur die eiland Poel begrens. Die wisselvallige geskiedenis van Wismar het reeds in die vroeë 13de eeu begin - die eerste verwysing na die stad dateer uit die jaar 1229. Tussen 1632 en 1803 het Wismar onder Sweedse heerskappy gestaan. Die stadsuitleg en perseelstruktuur het oor eeue heen onveranderd gebly, en die uitgebreide verwoestings van die Tweede Wêreldoorlog is intussen danksy talle rekonstruksies van geskiedkundige geboue grotendeels ongedaan gemaak. Wismar se historiese stadskern is saam met dié van Stralsund op 27 Junie 2002 deur Unesco tot wêrelderfenisgebied verklaar. (de) mvnet.de: Statistische Berichte - Bevölkerungsstand Wikimedia Commons het meer media in die kategorie Wismar. (en) (fr) Amptelike UNESCO bladsy


Stoei is 'n kragsport waarby daar nie geslaan of getrap mag word nie. Tydens die stoeiwedstryd worstel die deelnemers op die grond teen mekaar. Tegniek wat pyn of beserings kan teweegbring is streng verbode. Daar is twee style van stoei: die Grieks-Romeinse en die vrystyl. By die Grieks-Romeinse styl mag slegs die bo-liggaam ingespan word, d.w.s. arms, lyf en die kop. By vrystyl mag die bene ook gebruik word. Voor elke toernooi vind 'n amptelike weging plaas om te bepaal in watter gewigsklas elke stoeier moet stoei. Beide die Grieks-Romeinse en Vrye Styl word in gewigsklasse ingedeel. Wie ook al uitkom in 'n klas wat te lig is, het wettiglik verloor. Die klasse is: Vlieggewig (tot 52 kg) Bantamgewig (tot 57 kg) Veergewig (tot 62 kg) Liggewig (tot 67 kg) Weltergewig (tot 73 kg) Middegewig (tot 79 kg) Semi-swaargewig (tot 87 kg) Swaargewig (bo 87 kg) Alexander Karelin Wikimedia Commons het meer media in die kategorie Stoei. Hierdie artikel is ’n saadjie. Voel vry om Wikipedia te help deur dit uit te brei.


Kongo kan na een van die volgende verwys: 'n land in Afrika oos van die Kongorivier, sien Demokratiese Republiek van die Kongo. 'n rivier in Afrika, sien Kongorivier. 'n land in Afrika wes van die Kongorivier, sien Republiek van die Kongo. 'n taal wat in dié lande gebesig word, sien Kongo (taal). 'n volk wat in dié lande inheems is, sien Kongo (volk). 'n slagskip van die Japannese Vloot, sien Japannese slagskip Kongo.


Metanogenese is die vorming van metaan deur mikrobes wat ook as metanogene bekend staan. Organismes wat daartoe in staat is om metaan te produseer is almal afkomstig uit die koninkryk Archaea, 'n groep wat filogeneties onderskei kan word van beide eukariote en bakterieë, alhoewel baie van hulle in nou met anaërobiese bakterieë saamleef. Die produksie van metaan is 'n belangrike en wydverspreide vorm van mikrobiese metabolisme. In die meeste omgewings is dit die finale stap in die ontbinding van biomassa. Onlangs is daar getoon dat die blaarweefsels van lewende plante metaan uitskei. Die meganisme waarop sodanige metaanproduksie geskied is egter nog onbekend, maar die implikasies is verreikend aangesien dit 'n voorbeeld is van metanogenese is wat in nie-mikrobiese organismes voorkom, skynbaar onder aërobiese toestande. Die meeste inligting bekend oor metanogenese is afkomstig vanuit studies van mikrobes. Metanogenese in mikrobe is 'n vorm van anaërobiese respirasie. Metanogene gebruik nie suurstof vir asemhaling nie, die groei van metanogene word inteendeel daardeur beperk. Die finale elektron akseptor is nie suurstof nie maar wel koolstof.


Hoekwil is 'n klein plaasdorpie, bokant Wildernis, en omtrent 20 km buite George se middestad. Die vorige naam van die nedersetting is Olifantshoek. In die tyd toe poskodes in Suid-Afrika ingevoer is, is besluit om die naam van die dorpie te verander om verwarring met die dorp Olifantshoek in die Noord-Kaap te voorkom. Hoekwil is afgelei van die "hoek" van Olifantshoek en die "wil" van Wildernis. Oud-staatspresident P.W. Botha en sy vrou is ter ruste gelê in die begraafplaas langs die N.G. Kerk op Hoekwil. Lys van dorpe in Suid-Afrika "Subplek Hoekwil". Sensus 2011.


Kempten is 'n stad in Beiere, in die suidooste van Duitsland. In 2006 was daar 61 480 inwoners. Kemptonpark in Suid-Afrika is na die stad vernoem.


Drammen is 'n stad en munisipaliteit (Noors: kommune) in die Noorse provinsie (fylke) Buskerud. Drammen is 41 kilometer suidwes van Oslo by die uitmonding van die Drammenselva-rivier in die Drammensfjord geleë. Die munisipaliteit grens in die noordooste aan die kommune Lier, in die suidooste aan Selvik, in die suide aan Sande en in die weste aan Hof en Nedre Eiker. Met 'n bevolking van 60 522 is Drammen die sentrum van die sesde grootste stedelike gebied in Noorweë, geleë in die land se digbevolkte ooste, en 'n belangrike nywerheidstad, uitvoerhawe en spoorwegterminus. Die oorspronge van Drammen strek terug tot in die Middeleeue toe twee nedersettings in die gebied gevestig is, Bragernes en Strømsø. Gedurende die 15de eeu het hierdie streek danksy sy houtuitvoere reeds handelsbetrekkinge met Europese lande gehandhaaf, met Strømsø en Tangen as belangrike uitvoerhawens. In 1811 het die nedersettings saamgesmelt tot die nuwe munisipaliteit Drammen. Die houtbedryf met saagmeule het net soos die ligging langs die rivier en die toegang tot die Atlantiese Oseaan het bygedra tot Drammen se ekonomiese groei.


Colesberg is 'n dorp in die Noord-Kaap, aan die N1 nasionale pad, 220 km suid van Bloemfontein. Colesberg word as die middelpunt van die roetes tussen Kaapstad en Johannesburg, en laasgenoemde en Port Elizabeth beskou. Die eerste bewoners van die omgewing was jagter-versamelaars uit die steentydperk. Vroeg in die 19de eeu kom die eerste trekboere en sendeling aan. Teen 1814 is 'n sendingpos gestig ten einde vrede te bring na 'n besonder onregeerbare grensgebied van die Kaapkolonie. Kort voor lank is 'n tweede sendingstasie naby aan die huidige dorp opgerig wat saam met die eerste binne 'n kort tyd meer as 1 700 San gelok het. Dit het die nedersetters in die grensgebied bekommerd gemaak en daarom vra hulle die indertydse goewerneur om hulle veiligheid te verseker. Min is egter gedoen sodat die Kaapse koloniale regering in 1818 ingryp en 'n einde aan die sendingwerk bring. Teen 1820 is talle reuse-plase in die distrik aangelê en in 1822 vra boere die regering om 'n dorp op die perseel van die verlate sendingpos van die Londense Sendinggenootskap te stig.


Die Karolingers was 'n dinastie wat die Frankiese Ryk van die 8ste tot die 10de eeu regeer het. Pepyn die Korte was die eerste Karolingiese Koning van die Frankiese Ryk nadat hy die ryk in 751 by die Merowingers oorgeneem het. Die laaste Karolinger was Lodewyk V van Frankryk (966–87) wat deur Hugo Capet, die eerste heerser van die Huis Capet, opgevolg is. Die naam van die dinastie is afkomstig van Karel die Grote, die beroemdste van die Karolingers, wie se naam afkomstig is van Karel Martel, die eerste Karolinger met die naam Karel. Die opkoms van die Karolingers kan teruggespoor word na twee adellike families in die oostelike deel van die Frankiese Ryk, Austrasië, die nasate van Pepyn van Laden en Arnulf van Metz. Arnulf en Pepyn het die koning van Neustrië, Chlotharius II, gehelp om Austrasië en Boergondië te verower en in 613 koning van die hele Frankiese Ryk te word. Arnulf is beloon deur die toekenning van die vakante Biskopdom van Metz terwyl Pepyn hofmeier van Austrasië geword het. Teen die laaste eeu van Merovingiese heerskappy het die koning al hoe minder werklike mag gehad en het die rol van die hofmeiers al hoe belangriker geword.


Texas ([ˈtɛksəs], Engels: State of Texas, Spaans: Tejas) is 'n deelstaat in die sentrale suide van die Verenigde State van Amerika (VSA) met 'n oppervlakte van 696 241 vierkante kilometer en 'n bevolking van 26,9 miljoen. Die administratiewe hoofstad is Austin, die grootste stad is Houston en die grootste metropolitaanse gebied is Dallas/Fort Worth/Arlington. Texas is sowel ten opsigte van sy oppervlakte asook sy bevolking die tweede grootste Amerikaanse deelstaat – slegs Alaska het 'n groter oppervlakte, en net Kalifornië se inwonertal oorskry dié van Texas. In administratiewe opsig het geen ander deelstaat meer counties of administratiewe distrikte as Texas (254). Die bynaam van Texas, Lone Star State, verwys na die historiese feit dat Texas reeds voor sy toetrede tot die Unie as 'n onafhanklike republiek bestaan het. In geskiedkundige en kulturele opsig het Texas, onder meer vanweë die geskiedenis van sy kolonisasie en sy lidmaatskap in die Konfederasie, nou bande met die Amerikaanse Suide. As 'n voormalige Spaanse en Meksikaanse besitting behoort die deelstaat egter ook by die Amerikaanse Suidweste.


Johannes XIV was die 136ste pous van die Rooms-Katolieke Kerk. Pous Johannes XIV is gebore as Petrus Campanora (of Canepanova) in Pavia, Italië. Voor sy verkiesing was hy biskop van Pavia. In Desember 983 volg hy Pous Benedictus VII op en regeer tot hy afgeset word in April 984. Hy word opgevolg deur Pous Johannes XV. Die naam ‘Johannes’ beteken 'God is genadig'. Pous Johannes XIV was 'n beskermeling van keiser Otto II. Toe die keiser sterf op 7 Desember 983 val die beskerming weg en word die pous in April 984 deur Teenpous Bonifatius VII in die tronk gesit en waarskynlik in opdrag van die teenpous daar vermoor (deur verwurging of verhongering) op 20 Augustus 984. Johannes wou nie pous word onder sy eie naam Petrus nie, omdat hy homself onwaardig geag het om dieselfde naam as die eerste pous, die apostel Petrus te dra. Geen pous het ooit weer die naam Petrus gedra nie. Duff, Eamon (2001). Saints and Sinners: A History of the Popes, Yale University Press. ISBN 0-300-09165-6 Maxwell-Stuart, P. G. (2002).


Wikinews is 'n projek van die Wikimedia Stigting wat poog om vrye inhoud nuus beskikbaar te stel. Die missie van Wikinews is om 'n "diverse omgewing te skep waar burger-joernaliste onafhanklik nuusgebeure kan opteken". Die webwerf is in November 2004 begin. Wikinews is 'n wiki-tipe webwerf wat van die MediaWiki-sagteware gebruik maak. Enige persoon kan dus inspring en nuusgebeure op die werf aanteken of bywerk. Daar is op die oomblik nie 'n Afrikaanse wikinuus webwerf beskikbaar nie. Wikinews in Afrikaans (en) Webwerf van die Engelse Wikinews


Nordland is 'n Noorse provinsie (fylke) wat in die noorde aan Troms og Finnmark en Trøndelag in die suide grens. In die ooste grens die provinsie aan Norrbotten en Västerbotten, twee provinsies van Swede. In die weste het Nordland 'n kuslyn aan die Noorse See en die Atlantiese Oseaan. Nordland bestaan uit die streke Helgeland, Salten, Lofoten, Ofoten en Vesterålen. Die Arktiese Sirkel loop deur die provinsie. Die administratiewe sentrum van Nordland is Bodø.


Die Stade de Gerland is die hoofsportmiddelpunt van die Franse stad Lyon. Die stadion wat in die Gerlandkwartier geleë is het tussen 1950 en 2015 as tuisveld van Olympique Lyonnais gebruik. Die stadion is vir sommige van die wedstryde van die Europese Sokkerkampioenskap 1984, FIFA Sokker-Wêreldbekertoernooi in 1998, FIFA Sokker-Konfederasiebeker in 2003 en Rugbywêreldbeker 2007 gebruik. Bouwerk aan die stadium, ontwerp deur die Lyonse inwoner Tony Garnier, het in 1913 'n aanvang geneem. Konstruksie is egter kort daarna deur die uitbraak van die Eerste Wêreldoorlog onderbreek. Na die einde van die oorlog is konstruksie in 1919 met die hulp van 'n groot aantal Duitse krygsgevangenes hervat. Die stadium was teen 1920 ten volle funksioneel. Oorspronklik het die stadion geen onderdaksitplekke gehad nie en aansienlike herbouings is mettertyd aangebring. In 1960 moes die fietsrybaan wat om die sokkerveld geloop het opgeoffer word om die sitplekkapasiteit na meer as 50 000 te vermeerder. In 1984 het die aantal toeskouers 51 680 vir sekere Europese Sokkerkampioenskapwedstryde gehaal. Vedere renovasies was nodig vir die FIFA Sokker-Wêreldbekertoernooi in 1998 aangesien FIFA teen daardie tyd daarop aangedring het dat alle stadiums wat vir internasionale wedstryde, insluitend Wêreldbekerwedstryde, sitplekke vir alle toeskouers moes hê.


Wensleydale is 'n Engelse hardekaas wat van koei- of ooimelk gemaak word en sy oorsprong in die dorp Hawes (Wensleydale, North Yorkshire) het. Die kaas word in silindriese vorm met 'n natuurlike kors aangebied. Die resep kan teruggevoer word na Franse Sistersiënser-monnike uit die gebied van Roquefort wat hulle in die 12de eeu in Engeland gevestig het. Hulle het eers 'n abdy in Fors opgerig, maar later na Jervaulx in die Laer Wensleydale verhuis. Hul kaas is oorspronklik net van ooimelk gemaak, wat vanaf die 14de eeu geleidelik deur koeimelk vervang is, en die kaas se karakter het sodoende duidelik verander. Klein hoeveelhede ooimelk is egter nog steeds bygevoeg om die baie oop tekstuur en blouskimmel van die kaas te bewaar. In hierdie tydperk het Wensleydale-kaas meestal 'n blou kleur gehad, terwyl sy wit variant nouliks bekend was. Vandag word merendeels wit Wensleydale aangebied. Toe die klooster in 1540 ontbind is, het die plaaslike boere die vervaardiging van Wensleydale oorgeneem en hierdie kaas tot by die Tweede Wêreldoorlog aangebied. Tydens die oorlog is die meeste melk in die Verenigde Koninkryk as gevolg van die beleid van rantsoenering en beheerde verspreiding vir die vervaardiging van "Regerings-Cheddar" gebruik.


Etna is ’n aktiewe vulkaan aan die ooskus van die eiland Sisilië in die suide van Italië. Dit is die hoogste berg op die eiland en die hoogste en aktiefste vulkaan in Europa buite die Kaukasus. Die berg lê op twee konvergerende tektoniese plate, die Afrika-plaat en Eurasiese Plaat. Dit is op die oomblik 3 357 m hoog, maar dit wissel na gelang van uitbarstings op sy kruin. Dit beslaan ’n gebied van 1 190 km2, met ’n deursnee van 140 km by sy basis. Dit is omtrent twee en ’n half keer so hoog soos die tweede hoogste vulkaan in Italië, Vesuvius. In die Griekse mitologie het Zeus, die hoofgod en god van die lug en donderweer, die dodelike monster Tifon onder die berg vasgekeer. Die smeltoonde van Hefaistos was ook glo onder die berg geleë. Etna is een van die wêreld se aktiefste vulkane en daar vind feitlik voortdurend aktiwiteit plaas. Die vrugbare vulkaangrond is goed vir landbou, en wingerde en boorde is oor die laer hange van die berg en die breë Vlakte van Catania in die suide versprei.


Die Nuwe Apostoliese Kerk is 'n internasionale millinialistiese Christelike gemeenskap wat uit die Katoliek Apostoliese Kerk ontstaan het. In 1855 sterf drie van die 12 Apostels van die Katoliek Apostoliese Kerk. 'n Vraagstuk ontstaan of die vakante poste weer gevul moet word. Die oorblywende Apostels besluit om nie weer Apostels aan te stel nie. Hierdie besluit lei daartoe dat die Hamburgse gemeente onder leiding van Heinrich Geyer en F.W. Schwartz self 'n Apostel aanstel. Hierdie persoon weier om die aanstelling te aanvaar en Geyer en Schwartz word uit die Katoliek Apostoliese Kerk verban deur Apostel Woodhouse. Die Hamburgse gemeente breek weg en in 1863 word Priester Louis Preuss aangewys as die gemeente se Apostel. Later in dieselfde jaar word F.W. Schwartz aangewys as die Apostel vir Nederland en Belgie. In 1895 sterf Schwartz en Friedrich Krebs neem die leiding van die kerk oor. Onder hom word die amp van Stamapostel ingestel. Krebs sterf in 1905 en word opgevolg deur Hermann Niehaus wat die kerk se naam amptelik verander na Nuwe Apostoliese Kerk. In 1889 word Evangelis Carl George Klibbe deur die Apostel vir Australië, H.F. Niemeyer na Suid-Afrika gestuur om die Kerk te vestig.


'n Rangtelwoord (ook: ordinale, mv: ordinalia) is 'n woord (telwoord) wat die rangvolgorde in 'n ry weergee. Voorbeelde: Eerste, tweede, derde,... 'n Rangtelwoord word gevorm deur -de of -ste agter 'n hooftelwoord te plaas. Uitsonderings hierop is: 'n - eerste drie - derde eerste tweede derde vierde vyfde Rangtelwoorde kan onderverdeel word in bepaalde rangtelwoorde (die aantal is bekend) en onbepaald rangtelwoorde (die eksakte aantal is onbekend). Geen rangtelwoord kan vanaf die onbepaalde hooftelwoord beide afgelei word nie. Die onbepaalde rangtelwoorde middelste en laaste het geen hooftelwoorde nie. By breukgetalle word hooftelwoorde gekombineerd met rangtelwoorde. Voorbeeld: "3/8" word gelees as "drie agtste" Hooftelwoord: drie Rangtelwoord: agtste niemand bepaal spesifiek of dit -de of -ste is nie… dit is net so Wikiwoordeboek het 'n inskrywing vir rangtelwoord.


'n Maand was oorspronklik gebaseer op die tyd wat die maan neem om 'n siklus van fases te voltooi. Die kalender- of burgerlike maand het vir praktiese redes 'n heelgetal aantal dae. Daarom kan die maande nie almal eweveel dae hê nie. Met die Gregoriaanse kalender, en ander kalendersisteme wat op die sonjaar gebaseer is, is die lengte van die maand sodanig dat daar 12 maande in een jaar pas. Met sisteme wat op die maan gebaseer is, is die lengte van die maand sodanig dat dit sover moontlik met die sinodiese maand ooreenkom. Die Westerse jaar bestaan uit die volgende maande: By die aanduiding van 'n tydsduur kan dit verwarrend wees omdat die lengte van 'n maand kan wissel van 28 tot 31 dae. 'n Stelling soos "2 maande en 20 dae" is darem onakkuraat in terme van aantal dae, tensy dit duidelik is op watter datum dié periode eindig. Bowendien kan "2 maande en 20 dae" plus "3 maande en 15 dae" byvoorbeeld "6 maande en 5 dae" wees, maar ook "6 maande en 4 dae".


Sun Microsystems was 'n rekenaarmaatskappy wat wêreldwyd sake gedoen het. Hulle hoofkantoor was in Santa Clara, Kalifornië, VSA geleë. Hulle was op 'n stadium een van die grootste rekenaarmaatskappye ter wêreld. In 2007 het Sun 33 900 werknemers gehad wat oor 170 lande werksaam was. Op 20 April 2009 het Sun Microsystems aangekondig dat hulle ingestem het dat Oracle hulle uitkoop. Sun Microsystems het ook kantore in Suid-Afrika gehad, vanwaar ondersteuning gebied en opleiding verskaf is om mense in staat te stel om die maatskappy se produkte te kon gebruik. Op 12 Februarie 1982 stig Vinod Khosla, Andy Bechtolsheim en Scott McNealy die Sun Microsystems maatskappy. Die maatskappy se naam is afgelei van Stanford University Network, waar die stigterslede gestudeer het. Die maatskappy se leuse is "die netwerk is die rekenaar". Vanaf die begin af het hulle ten doel gehad om rekenaars in netwerke met mekaar te laat saamwerk. Sun vervaardig die SPARC-rekenaarverwerker en ook stelsels wat die verwerkers gebruik. Naas SPARC gebruik hulle ook verwerkers van AMD en Intel. Sun se bedryfstelsel is Solaris. Die bedryfstelsel se bronkode word onder die naam OpenSolaris beskikbaar gestel.


Ghanzi is 'n dorp in die Kalahariwoestyn, in die weste van Botswana. Die stad is ook die hoofstad van die Ghanzi distrik. Ghanzi word gesien as die hoofstad van die Kalahari. Daar is nou baie Suid-Afrikaanse boere wat hier rond boer. Die eerste Afrikaner in Ghanzi was Hendrik van Zyl in 1870. Gereformeerde Kerke in Namibië Hierdie artikel is ’n saadjie. Voel vry om Wikipedia te help deur dit uit te brei.


Victoriaanse tydperk 1837 tot 1901 Voorafgegaan deur Georgiaanse tydperk Opgevolg deur Edwardiaanse tydperk Monarg Victoria Die Victoriaanse tydperk van die Verenigde Koninkryk van Groot-Brittanje en Ierland was die tydperk van koningin Victoria van die Verenigde Koninkryk se bewind van Junie 1837 tot Januarie 1901. Dit was ’n lang periode van vooruitgang vir die Britse volk. ’n Groot, welopgevoede middelklas het ontstaan danksy profyte van die oorsese gebiede van die Britse Ryk sowel as van nywerheidsontwikkelings tuis. Die tydperk is voorafgegaan deur die Georgiaanse tydperk en opgevolg deur die Edwardiaanse tydperk. Die laaste helfte van koningin Victoria se tydperk stem rofweg ooreen met die eerste deel van die Belle Époque van kontinentale Europa. Die tydperk word dikwels vereenselwig met lang periodes van vrede, bekend as die Pax Britannica, asook ekonomiese, koloniale en industriële versterking wat tydelik onderbreek is deur die Krimoorlog, hoewel Brittanje in dié tyd elke jaar in ’n oorlog gewikkel was. Teen die einde van die eeu het die beleidsrigtings van Nieu-imperialisme gelei tot koloniale konflikte en eindelik die Anglo-Zanzibar-oorlog en die Anglo-Boereoorlog. Die bevolking van Engeland het in dié tyd feitlik verdubbel van 16,8 miljoen in 1851 tot 30,5 miljoen in 1901.


Die IUBN-rooilys van bedreigde spesies wat in 1963 geskep is, is die wêreld se mees omvattende inligtingsbron van die wêreldwye bewaringstatus van plant- en dierspesies. Die Internasionale Unie vir die Bewaring van die Natuur (IUBN) is die wêreldgesag aangaande bewaringstatus. Die lys is opgestel met presiese kriteria om die uitsterwingsrisiko van duisende spesies en subspesies te evalueer. Hierdie kriteria is relevant tot alle spesies en alle gebiede van die wêreld. Die mikpunt is om die dringendheid van bewaring oor te dra aan die publiek en beleidskeppers, so wel as die internasionale gemeenskap, om die uitwissing van spesies te probeer verhoed. Uitgestorwe (EX) - 'n Takson is uitgestorwe as daar geen redelike twyfel bestaan dat die laaste lede gesterf het nie. Uitgestorwe in die wildernis (EW) - 'n Takson is uitgestorwe in die wildernis as alle oorblywende lede sover bekend in aanhouding is of buite hul historiese habitat aangetref word. Kritiek bedreig (CR) - 'n Takson is kritiek bedreig as die beste beskikbare getuienis daarop dui dat hul oorlewing kwaai deur sekere faktore bedreig word en dat hulle 'n baie hoë risiko loop om in die natuur uit te sterf.


Ain (01) is 'n Franse departement van die gewes Auvergne-Rhône-Alpes wat vernoem is na die rivier Ain. Die hoofstad (prefektuur) is Bourg-en-Bresse. Munisipaliteite van Ain Wikimedia Commons het meer media in die kategorie Ain. Die webwerf van die Conseil départemental Die webwerf van die Prefektuur Office du tourisme des Pays de l'Ain france-pub.com/ain


Dokter knopie is 'n speletjie om kinders se soepelheid te toets en te ontwikkel aangesien dit hulle in allerhande vreemde posisies in druk. Dit word die beste buite op die grasperk gespeel maar kan ook in 'n kamer met baie ruimte gespeel word. Daar moet ten minste 5 kinders wees wat speel. Eerstens word Dokter knopie aangewys deur maniere wat verskil van plek tot plek. Dit mag dalk gebeur deur 'n rympie op te sê soos byvoorbeeld "olke bolke" of dalk "op die klavier..." Hoe dit ook al sy, die persoon wat aangewys is as Dokter knopie moet die res van groep verlaat tot hy/sy geroep word. Die res wat oorbly, staan dan in 'n kring en hou hande vas. Sonder om hande te los moet hulle dan op mekaar en deur mekaar klim met die doel om hulself so te knoop en te koek, dat Dokter knopie dit moeilik sal vind om hulle uitmekaar te kan kry. As die kinders voel hulle is genoeg geknoop (en moontlik begin pyn vanweë die snaakse posisies) roep hulle almal uit: "Dokter knopie!"


Bahaïsme (Arabies: بهائية, Persies: بهائي; dikwels ook Baha'i, Baha'i-geloof, Baha'isme of Baha'idom genoem) is 'n godsdiens wat in die 19de eeu in die destydse Persië (moderne Iran) ontstaan het. Gelowiges glo in die eenheid van God, godsdiens en die mensdom. Dit is 'n relatief nuwe godsdiens wat wêreldwyd tussen twee en vyf miljoen volgelinge het. Hoewel van die stigterslede van die godsdiens Sjiïtiese Moslems was, en sommige mense Baha'i daarom steeds as 'n Moslem-groep beskou, is daar aansienlike verskille tussen dié twee godsdienste wat hulle eintlik onversoenbaar maak. Baha'i maak self daarop aanspraak dat dit 'n universele godsdiens is wat die belangrikste oortuigings van al die ander belangrike godsdienste saamvat. Anders as by die meeste ander godsdienste, het Baha'i geen rituele of godsdienstige praktyke nie. Hoewel gebed by lede aanbeveel word, is selfs dit nie verpligtend nie. Tydens samekomste neem verskillende lede leiding om uit die Heilige Skrifte voor te lees en word daar nie aan 'n spesifieke vorm of orde voorkeur gegee nie.


Die woord graafskap kan verwys na 'n gebied wat tydens die Middeleeue deur 'n graaf bestuur is (graafskap Vlaandere, graafskap Holland). In die Verenigde Koninkryk is 'n graafskap (Engels: county) 'n gebied wat vir administratiewe beheer afgebaken is. Engelse graafskappe (Engels: Counties) is die volgende vlak van die administratiewe distrik. Wikiwoordeboek het 'n inskrywing vir graafskap. Hierdie artikel is ’n saadjie. Voel vry om Wikipedia te help deur dit uit te brei.


Die Jana-rivier (Russies: Яна) is ’n rivier in Sacha (Jakoetië) in Rusland, tussen die Lena-rivier in die weste en die Indigirka-rivier in die ooste. Die gebied om die Jana-rivier is die eerste bekende bewoonde streek in die Noordpool – bewyse is gevind dat die gebied so vroeg as 30 000 jaar gelede bewoon was. Die Jana is 872 km lank en sy stroomgebied 238 000 km². Die rivier se oppervlak vries in Oktober en bly gevries tot laat-Mei, vroeg-Junie. In die Werchojansk-gebied bly dit vir 70 tot 110 dae tot op die bodem gevries en vir 220 dae gedeeltelik gevries. Hierdie artikel is merendeels vertaal vanaf die Engelse Wikipedia-artikel en:Yana River William Barr, Baron Eduard Von Toll's Last Expedition. Sept. 1980. Alexander Von Bunge & Baron Eduard Von Toll, The Expedition to the New Siberian Islands and the Jana country, equipped by the Imperial Academy of Sciences. 1887.


Die brilpikkewyn (Spheniscus demersus) is 'n klein pikkewyn wat endemies is aan die wes- en suidooskuste van Suider-Afrika en die enigste pikkewyn wat in dié area se gebiedswater broei. Wetenskaplikes het vroeër gedink pikkewyne is so ongewoon dat hulle aan 'n baie vroeë tak van voëlevolusie behoort, maar onlangse navorsing het getoon hulle is eintlik maar net verwante van stormvoëls wat baie goed aangepas is om in die water te lewe. Die brilpikkewyn is een van 'n aantal spesies wat in 'n warmer klimaat woon. Brilpikkewyne word uitgeken aan hulle swart-en-wit gesigspatroon. Hiérdie kenmerk, saam met sy regop houding en swart-en-wit verekleed, maak dit maklik om die voël op land te herken. In teenstelling met volwasse brilpikkewyne het die onvolwasse brilpikkewyn 'n donker grysblou kleur en makeer die kenmerkende gesigspatroon van die volwassenes. 'n Brilpikkewyn se lengte wissel tussen 30 en 100 cm. Brilpikkewyne loop regop op land, maar draai hulle lywe horisontaal as hulle swem. Hulle swem baie laag in die water en slegs die kop en nek steek dan bo die water se oppervlak uit.


Die term feminisme is afgelei van vrou en vroulik (femina (Latyn) en "feminine", "female" (Engels)). Die term feminisme word sedert die einde van die negentiende eeu verbind met politieke bewegings vir die regte van vroue, en veral om vroue gelyk te stel aan mans in die openbare sfeer. Dit beteken egter nie dat vroue voor die einde van die negentiende eeu geen aanspraak op gelykheid met mans gemaak het nie. In die agttiende eeu het Mary Wollstonecraft van Engeland reeds 'n boek getiteld The vindication of the rights of women geskryf. In hierdie geskrif maak sy daarop aanspraak dat vroue dieselfde opvoeding as mans moet ontvang, en indien dit sou gebeur, dat hulle op gelyke voet met mans hul plek in die samelewing sou kon volstaan. Dus, alhoewel sy nie die term feminisme gebruik nie, staan die argument reeds voluit in die teken van wat meer as 'n eeu later die feminisme genoem sou word, naamlik 'n politieke beweging vir vroueregte.


Die nasionale vlag van Nigerië is op 1 Oktober 1960 amptelik in gebruik geneem. Die vlag vertoon ’n vertikale tweekleur met ewe wye bane in groen, wit en groen. Elk van die drie bane het ’n unieke betekenis. Groen stel die landbou voor, wat Nigerië se vernaamste vorm van inkomste is, asook die skoonheid van die land (onderskeidelik die woude en die velde) en wit stel die Nigerrivier voor asook vrede en eenheid. Die nasionale vlag is ’n aanpassing van die weninskrywing in ’n kompetisie wat in 1959 gehou is. Die oorspronklike ontwerp het ’n rooi son met uitgaande strale bo-aan die wit baan gehad maar die beoordelaars het dit verwyder en sedertdien is die vlag nie verander nie. Die ontwerper was Michael Taiwo Akinkumni, ’n student van Ibadan, wat die kompetisie in ’n koerant gesien het. Die ontwerp is in 1958 gekies as die beste ontwerp en die vlag is uiteindelik gebruik om Nigerië se onafhanklikheid te vier op 1 Oktober 1960, toe die Britse vlag gestryk is en die nuwe Nigeriese vlag gehys is.


Nizjni Nowgorod-oblast (Russies: Нижегоро́дская о́бласть, Nizjegorodskaja oblast) is ’n oblast (deelgebied) van Rusland. Dit lê in die Wolga- Federale Distrik en die hoofstad is Nizjni Nowgorod. Met ’n bevolking van 1,3 miljoen is Nizjni Nowgorod die grootste stad in die oblast en die vierde grootste in Rusland naas Moskou, Sint Petersburg en Nowosibirsk. Die tweede grootse stad is Arzamas. Die Wolga-rivier loop deur die gebied. Een van Rusland se grootste kloosters is op die dorp Sarof geleë. Ander historiese dorpe sluit in Gorodets en Balachna. Die oblast beslaan ’n gebied van 76 900 km2, wat omtrent die grootte van die Benelux-lande is. Landbougrond beslaan sowat 41% van die streek, woude 48% en riviere en mere 2%. Die oblast grens aan Kostroma-oblast in die noorde, Kirof-oblast in die noordooste, die Republiek van Mari El en Tsjoewasjië in die ooste, die Republiek van Mordowië in die suide, Rjazan-oblast in die suidweste, Wladimir-oblast in die weste en Iwanowo-oblast in die noordweste. Wat nywerheid aanbetref, is Nizjni Nowgorod-oblast die sewende belangrikste gebied in Rusland.


Náftali (Hebreeus נַפְתָּלִי;|"My Stryd"), volgens Genesis, is die tweede gebore seun van Jakob en Bilha. Hy is die stamvader van die Israelitiese Stam van Náftali. Sommige Bybelkenners voer ewenwel aan dat dit as ’n ‘‘postdiksie’’ gereken moet word; as ’n naamgeër-beeldspraak wat ’n oorsaakleer verskaf hoe die stam met al die ander stamme van die Israelitiese bondgenootskap mee verband hou. Die Torah-geskrifte dui daarop dat die naam Náftali verwys na die twis tussen Ragel en Lea om die guns van Jakob te wen. Bilha was die diensmaagd van Ragel, waar laasgenoemde geglo het dat sy self onvrugbaar was. Ragel het Jakob dus oorreed om ’n kind by Bilha te verwek as ’n plaasvervanger. Die Bybelverhaal toon hoe Bilha as diensmaagd tot ’n daadwerklike vrou vir Jakob omgeskakel word. Haar diensmaagd-status word deur sommige Bybelkenners gesien as aanwyser dat die skrywers die Stam van Náftali nie heeltemal uit Israelitiese oorsprong geag het nie. Dit mag die gevolg wees van ’n drukfout, omrede dit voorkom asof die twee name ‘‘Náftali’’ en ‘‘Issaskar’’ plekke elders in die teks geruil het.


.tn is die Internettopvlakdomein vir Tunisië. Lys van Internettopvlakdomeine IANA .tn whois informasie AfriDNS - Informasie over Afrikaanse topvlakdomeine


Stephanus Johannes Roos was 'n veldkornet tydens die Slag van Majuba in die Eerste Vryheidsoorlog. 'n Groep van 150 vrywilligers is in drie groepe verdeel met assistent-veldkornette Danie Malan, Stephanus Roos en kommandant Joachim Ferreira in bevel. Tot aan die voet van Majuba is op perde gejaag, waarna die veldtog, teen die steil hange van Majuba uit, te voet onderneem is. Die ouer mans in die Boeregroep het hulle aan die voet van Majuba ingegrawe en van daar af die vyand voortdurend bestook. Die strategie wat deur die vrywilligers toegepas was, was om te vuur en te beweeg. Terwyl een groep vorentoe beweeg het, het 'n ander groep dekkingsvuur gelewer. Wanneer die agterste groep tot by die voorste groep beweeg het, het die voorste groep weer gevuur, waarna dit weer die voorste groep se beurt was om vorentoe te beweeg en so het dit aangehou. Roos en Ferreira het die noord- en noordwestelike hange respektiewelik bestyg, terwyl Malan, vergesel van assistent-veldkornet Stephanus Trichardt, die oostelike hang aangedurf het. Teen 11:00 was die eerste Boeremagte naby die noordelike platorand.


Afrika-Eurasië Afrika-Eurasië is 'n versamelnaam vir 'n gebied wat Afrika, Asië en Europa insluit en word gevorm uit Afrika en Eurasië. Afrika-Eurasië is die grootste kontinent ter wêreld en behels 85% van die wêreld se bevolking en 1/6 van sy oppervlakte. Die term Ou Wêreld word dikwels as sinoniem gebruik, maar beskryf egter die histories-kulturele term, terwyl Afrika-Eurasië as geografiese gebied beskou word. Hierdie artikel is ’n saadjie. Voel vry om Wikipedia te help deur dit uit te brei.


Derbyshire (uitgespreek /ˈdɑrbɪʃər/ of /ˈdɑrbɪʃɪər/) is 'n graafskap in Engeland, in die Verenigde Koninkryk. Die graafskap grens aan Groter Manchester, Wes-Yorkshire, Suid-Yorkshire, Nottinghamshire, Leicestershire, Staffordshire en Cheshire. Derbyshire het 'n bevolking van sowat 1 019 500 in 2011 gehad en is dus die 20ste grootste graafskap in die land. Wikimedia Commons het meer media in die kategorie Derbyshire. (en) Amptelike webwerf Hierdie artikel is ’n saadjie. Voel vry om Wikipedia te help deur dit uit te brei.


Leicestershire (dikwels afgekort tot Leics) is 'n graafskap in Engeland, in die Verenigde Koninkryk. Leicestershire het 'n bevolking van 1 043 800 in 2017 gehad en is dus die 21ste grootste graafskap in die land. Wikimedia Commons het meer media in die kategorie Leicestershire. (en) Amptelike webwerf Hierdie artikel is ’n saadjie. Voel vry om Wikipedia te help deur dit uit te brei.


Die elektriese weerstand van 'n voorwerp is 'n maatstaf van die teenstand of verset teen die deurlating van 'n bestendige elektriese stroom. 'n Voorwerp met 'n uniforme deursnee het 'n weerstand direk eweredig aan sy lengte en omgekeerd eweredig aan die deursnee-area, en direk eweredig aan die resistiwiteit van die materiaal. Die wedersydse van elektriese weerstand is elektriese konduktansie of elektriese geleidingsvermoë. Elektriese weerstand is ontdek deur Georg Simon Ohm in 1827, en deel sommige konseptuele ooreenkomste met die meganiese verskynsel van wrywing. Die SI eenheid vir elektriese weerstand is die ohm (Ω). Weerstand se omgekeerde notasie is elektriese konduktansie gemeet in siemens. Vir verskeie materiale en toestande is die elektriese weerstand nie afhanklik van die hoeveelheid stroom deur, of die potensiaalverskil (volt) oor die voorwerp nie, wat beteken dat die weerstand, R, konstant bly vir 'n gegewe temperatuur en materiaal.


Innocentius VIII was die 213de pous van die Rooms-Katolieke Kerk van 1484 tot 1492. Pous Innocentius VIII is gebore as Giovanni Battista Cibo (of Cybo) in 1432 in Genua, Italië. Hy is van Griekse afkoms en die seun van Arano Cybo en sy vrou Teodorina de Mari. Sy oupa aan vaderskant was Muarizio Cybo en sy ouma Saeacina Marocelli. Hy het aan die hof van Napels groot geword en het in Padua en Rome studeer. In Rome word hy 'n priester in die gevolg van kardinaal Calandnini, die halfbroer van Pous Nicolaas V. Op 5 November 1466 stel Pous Paulus II hom aan as biskop van Savona, op 16 September 1472 as biskop van Molfetta en op 7 Mei 1473 met die hulp van kardinaal Giuliano della Rovere (later Pous Julius II) word hy kardinaal. Op 29 Augustus 1484 volg hy Pous Sixtus IV op en word op 12 September 1484 gekroon deur kardinaal Francesco Nanni-Todeschini Piccolomini. Hy regeer tot sy dood op 25 Julie 1492 en word opgevolg deur Pous Alexander VI. Die naam ‘Innocentius’ beteken 'die onskuldige'.


Karel I (Engels: Charles I; 19 November 1600 – 30 Januarie 1649) was van 27 Maart 1625 tot met sy teregstelling op 30 Januarie 1649 koning van Engeland, Ierland en Skotland. Karel was die tweede oudste seun van Jakobus I & VI en Anna van Denemarke. Hy is op 19 November 1600 in Dunfermline, Fife, gebore. Tot op die ouderdom van drie kon hy nie loop of praat nie. Toe Jakobus VI van Skotland in 1603 ook koning Jakobus I van Engeland word, is Karel aanvanklik in Skotland gelos ter wille van sy gesondheid. Hy het eers in Julie 1604 na Engeland gegaan, waar hy geleer is om te loop en praat. As volwassene was Karel net 162 cm (5 voet 3 duim) lank. Toe sy oudste broer, Hendrik, die prins van Wallis, in 1612 op 18-jarige ouderdom sterf, twee weke voor Karel se 12de verjaarsdag, het hy die troonopvolger geword. Toe Jakobus I op 27 Maart 1625 sterf, het Karel hom opgevolg. Sy bewind is gekenmerk deur ’n stryd om mag met die Engelse parlement.


'n Snoepwinkel of snoepie is 'n winkel waarin daar lekkergoed en koeldrank en soms ander lekkernye of voedselitems verkoop word soos sjokolade, roomys, skyfies, worsbroodjies, pasteie, ens. Baie skole het snoepwinkels. Die hoofdoel van die snoepies is om 'n diens aan leerders en ouers te bied, maar kan ook help om skoolfondse aan te vul. Snoepwinkels by skole het meestal vasgestelde ure en is gewoonlik oop tydens pouses. Sommige snoepies word ook voor en na skool bedryf. Dit is belangrik dat snoepies by skole voedsame kos verkoop wat die kinders se ontwikkelende breine en liggame ondersteun. Sommige ouers en voogde kan aan hul kinders geld gee om nou en dan kos by die snoepie aan te skaf, terwyl ander ouers van kinders verwag om hulle eie sakgeld vir die doel te gebruik. Hierdie artikel is ’n saadjie. Voel vry om Wikipedia te help deur dit uit te brei.


Taksidermie is 'n reeks prosesse waartydens gedeeltes van dooie diere verwerk word (soos by voorbeeld vel, vere en horings) om die dier ten volle of gedeeltelik op te stop en te monteer sodat dit 'n "stilstaande" beeld van die lewende dier weergee. 'n Vakman wat taksidermie beoefen word 'n taksidermis genoem. Diere wat so verwerk is word soms in museums of mense se huise uitgestal. Baie jagters en vissermanne laat die diere wat hulle vang as trofeë opstop. Die in museums word vir opvoedkundige redes uitgestal. Sommige mense laat hulle troeteldiere opstop nadat hulle oorlede is om hulle sodoende te onthou. Hierdie artikel is ’n saadjie. Voel vry om Wikipedia te help deur dit uit te brei.


Afriqiyah Lugdiens Vlug 771 was 'n geskeduleerde internasionale vlug wat op 12 Mei 2010 om 06:10 plaaslike tyd neergestort het terwyl dit die aanloopbaan van die Tripoli Internasionale Lughawe genader het. Die enigste oorlewende is 'n 9-jarige Nederlandse seun, Ruben van Assouw. 103 mense het egter hul lewe in die ramp verloor. Die vliegtuig was 'n Airbus A330-200 met registrasie 5A-ONG. Afriqiyah Lugdiens het die vliegtuig in September 2009 bekom en het ten tyde van die ongeluk ongeveer 1 600 vlugure en 420 vlugte gehad. Die vliegtuig het van General Electric CF6-80E1-enjins gebruik gemaak. Die vliegtuig is ontwerp om 253 passasiers te vervoer. Op die dag van die ongeluk was daar 93 passasiers en 11 bemanningslede aan boord waarvan die meeste afkomstig was van Nederland, Libië en Suid-Afrika. Die vlug se oorsprong was by die O.R. Tambo Internasionale Lughawe en was geskeduleer om by sy finale bestemming, Tripoli Internasionale Lughawe te land. Die vliegtuig het egter ongeveer 900 meter kort van aanloopbaan 09 neergestort. Geen brand is na nie ongeluk aangemeld nie. Daar is oorspronklik gerapporteer dat die ongeluk slegs een meter kort van die aanloopbaan plaasgevind het.


Die Freundeskreis Südafrika (FSA; Engels: Friends of South Africa) is 'n Suid-Afrikaans-Duitse skooluitruilskema. Die FSA is in 1996 gestig. Die FSA het twee kantore in Suid-Afrika: 'n kantoor in Naboomspruit, onder bestuur van Alta Botes, organiseer die uitruil vir Suid-Afrikaanse skoliere na Duitsland. 'n Kantoor in Boksburg, onder leiding van Suzanne Baker, is verantwoordelik vir die besoekende Duitse jeug en die Suid-Afrikaanse gasfamilies. In Duitsland is ook twee FSA-kantore: die een is in Bielefeld en word deur Petra Jocobi bestuur. Alhoewel die twee organisasies saamwerk, is die FSA in Suid-Afrika 'n onafhanklike regsentiteit van die FSA in Duitsland. Vele Suid-Afrikaanse en Duitse leerders het sedert 1996 aan hierdie uitruilprogram deelgeneem. Die FSA-jeuguitruilorganisasie in Suid-Afrika bied drie uitruilprogramme na Duitsland aan: vier weke tydens Junie/Julie, drie maande van Oktober tot Januarie, en vier weke tydens Desember/Januarie. http://www.fsa-youthexchange.co.za/ Suid-Afrikaanse webwerf (af) (en) Duitse webwerf (de)


Kolwezi is die derde grootse stad in die Demokratiese Republiek die Kongo. Die stad is in die suid-ooste van die land geleë, en het 'n bevolking van 910 167 in 2005 gehad. Hierdie artikel is ’n saadjie. Voel vry om Wikipedia te help deur dit uit te brei.


Die vaartbelynde transliterasie-stelsel (Engels: Streamlined System) vir die latinisering van Bulgaars is die amptelike Bulgaarse transliterasie-stelsel, soos deur die aangeduide tabel gedefinieer. Behalwe Bulgarye, hierdie stelsel is amptelike vir die VN, en ook vir die VSA en die Verenigde Koninkryk. Die gestroomlynde stelsel is in 1995 geskep deur Lyubomir Ivanov in die Instituut vir Wiskunde en Informatika van die Bulgaarse Akademie vir Wetenskappe. Die stelsel is oorspronklik op 2 Maart 1995 aangeneem om te dien vir die latinisering van Bulgaars geografiese name in Antarktika. Die stelsel is vervolgens deur die Bulgaarse regering gekies as die amptelike transliterasie-stelsel van Bulgarye. Dit is geproklameer met regeringsdekrete in 2000 en 2006, en uiteindelik aangeneem met die Wet op Transliterasie van 2009. Ivanov stel om sy benadering ook gebruik om transliterasie vir ander Cyrilliese alfabet, veral die Russiese alfabet. Voorbeeld: Artikel 1 van die Universele Verklaring van Menseregte - Transliterasie Bulgaars Cyrilliese alfabet (en) L.L. Ivanov, Toponymic Guidelines for Antarctica, Antarctic Place-names Commission of Bulgaria, Sofia, 1995. (en) M. Gaidarska, The Current State of the Transliteration of Bulgarian Names into English in Popular Practice, Contrastive Linguistics, XXII, 1998, 112, pp.


Cockermouth [ˈkɒkɚməθ] is 'n historiese markdorp en civil parish in die Noord-Engelse graafskap Cumbria wat bekendheid verwerf het as die geboorteplek van die digter William Wordsworth. Sy Georgiaanse geboortehuis met tuin, Wordsworth House & Gardens, in Main Street is in besit van die National Trust. William Wordsworth het hier saam met sy ouers, sy suster Dorothy, drie broers en bediendes gewoon. Interieur en meubilering gee 'n indruk van die lewe in die 1770's. Ses jaar voor Wordsworth is ook Fletcher Christian, een van die Bounty-muiters, in 1764 op 'n plaas buite Cockermouth gebore. Die dorp is geleë in die Meredistrik (Lake District) wat as een van die mooiste streke in Engeland beskou word. Die Council for British Archaeology het reeds in 1965 die beskerming van Cockermouth as deel van die nasionale kultuurerfenis aanbeveel. Cockermouth se ligging by die samevloeiing van twee riviere, Cocker en Derwent, beteken dat die dorp steeds weer met oorstromings te kampe het. Sy geografiese ligging naby die Solway Coast (sewe myl) en die grens met Skotland (dertig myl) maak van Cockermouth die ideale wegspringplek vir toere in Noordwes-Engeland en Suidwes-Skotland.


Die Nieu-Siberiese Eilande (Russies: Новосиби́рские острова, Nowosibirskije Ostrowa; Jakoeties: Саҥа Сибиир арыылара, Saŋa Sibiir ariilara) is ’n eilandgroep noord van die Oos-Siberiese kus tussen die Laptef-see en die Oos-Siberiese See noord van Sacha (Jakoetië). Die eintlike Nieu-Siberiese Eilande, of Anzjoe-eilande, met ’n oppervlakte van sowat 29 000 km², bestaan uit: Kotelni-eiland (о. Коте́льный) 11 700 km², en Faddejefski-eiland (о. Фадде́евский) 5 300 km² Die twee eilande word verbind deur Boengeland (земля́ Бу́нге) 6 200 km² (wat soms deur die see oorstroom is). Baie naby aan Boenge-land se noordwestelike kus is daar twee eilande: Zjeleznjakof-eiland en oos daarvan Matar-eiland. Albei is sowat 5 km lank. Nanosni-eiland is ’n klein eiland noord van die noordelike baai wat deur Kotelni en Boenge gevorm word. Dit is in die vorm van ’n "C" en net 4 km lank, maar is belangrik omdat dit die mees noordelike eiland van die groep is.


Delphi of Delfi (Grieks: Δελφοί, uitspraak ðelˈfi) is ’n argeologiese terrein en moderne dorp in Griekeland, op die suidwestelike uitloper van Berg Parnassos in die vallei van Phokis. Streektaalvorme het ingesluit Belphoi (Aioliese vorm), Dalphoi (Phokiese vorm) asook ander Griekse variante. Die argeologiese terrein van Delphi is in 1987 deur Unesco as wêrelderfenisgebied aangewys. In die Griekse mitologie was Delphi die ligging van die Delphiese orakel, die belangrikste orakel van die klassieke Griekse wêreld, en ’n vername heiligdom vir die god Apollo nadat hy die Piton sou verslaan het. Dié was ’n godheid wat glo hier gewoon en die middelpunt van die aarde beskerm het. Sommige beweer Pito (afgelei van die werkwoord pythein, "om te vrot") was die oorspronklike naam van die ligging na aanleiding van die Piton wat hier deur Apollo verslaan is. Die Homeriese lofsang aan die Delphiese Apollo roep egter in herinnering dat die antieke naam van die terrein "Krisa" was.


Jimi Hendrix (27 November 1942 - 18 September 1970), gebore as Johnny Allen Hendrix in Seattle, Verenigde State van Amerika, was 'n kitaarspeler, sanger en musiekkomponis. Hy sterf in 'n hotelkamer in Londen (Verenigde Koninkryk) aan 'n oordosis Vesparax-slaappille. Hy word beskou as die beste kitaarspeler in die geskiedenis. 1967 Are You Experienced? 1967 Axis: Bold as Love 1968 Electric Ladyland 1970 Band of Gypsys [sic] 1971 The Cry of Love 1971 Rainbow Bridge 1972 War Heroes 1974 Loose Ends 1975 Crash Landing 1975 Midnight Lightning 1980 Nine to the Universe 1997 First Rays of the New Rising Sun http://books.google.co.uk/books?id=99LCqESu2KAC&pg=PA118&dq=Jimi+Hendrix+widely+considered&ei=2vngSa6jHYy0yQTb3tCaDQ#v=onepage&q=Jimi%20Hendrix%20widely%20considered&f=false http://books.google.co.uk/books?id=r0SOzr_0Ya4C&pg=PA84&lpg=PA85&dq=Jimi+Hendrix+widely+considered&hl=pl#v=onepage&q=Jimi%20Hendrix%20widely%20considered&f=false "argiefkopie". Geargiveer vanaf die oorspronklike op 21 Julie 2009. Besoek op 8 September 2009. Wikimedia Commons het meer media in die kategorie Jimi Hendrix. (en) Amptelike webwerf Hierdie artikel is ’n saadjie. Voel vry om Wikipedia te help deur dit uit te brei.


Collie Buddz (gebore Colin Harper, 21 Augustus 1981) is 'n reggae- en dancehall-kunstenaar van Bermuda, bekend vir sy enkelspeler "Come Around". Jeffries, David. BUDDZ&sql=11:0xfyxqwdldde~T1 "Biography: Collie Buddz" Check |url= value (hulp) (in Engels). All Media Guide. Geargiveer vanaf die oorspronklike op 3 Oktober 2010. Besoek op 15 Mei 2010. Collie Buddz se amptelike webtuiste Hierdie artikel is ’n saadjie. Voel vry om Wikipedia te help deur dit uit te brei.


Die Woiwodskap Groot-Pole, Pools Województwo wielkopolskie, met Poznań as sy administratiewe sentrum, is een van 16 woiwodskappe in die Republiek van Pole. Dit is met die administratiewe hervorming van 1999 deur die samesmelting van die vroeëre woiwodskappe Poznań (1975–1998), Kalisz, Konin, Piła en Leszno geskep. Met 'n oppervlakte van byna 30 000 km² is dit die tweede grootste woiwodskap ná Masowië en met 'n bevolking van meer as 3,3 miljoen ook een van die mees bevolktes. Na die westelike deel van Pole rondom Poznań word sedert die 13de eeu as Polonia maior (Latyns, "Groot-Pole"; Pools Wielkopolska) verwys. Dit het sentraal gestaan in die Wes-Slawiese Polane-stam se suksesvolle vereniging van verskillende stamme in 'n gemeenskaplike Poolse staat – 'n proses wat hom in die 10de eeu afgespeel het. Die platteland van Groot-Pole word van oudsher vir landboudoeleindes gebruik. Die historiese streek het geen presiese natuurlike grense nie, maar word rofweg deur die rivierlope van die Drawa (Duits: Drage), Obra en Barycz (Bartsch) van Pommere, Neumark, Brandenburg en Silesië geskei.


.ch is die agtervoegsel vir Switserse domeinname, en val onder die verantwoordelikheid van die SWITCH Information Technology Services. Die afkorting "ch" kom van Confederatio Helvetica, die Latynse naam vir die land. Lys van Internettopvlakdomeine ISO 3166-2:CH (en) IANA se .ch-whois-inligting (en) Switch Internet Domains Geargiveer 1 Oktober 2005 op Wayback Machine


Gerard Leendert Pieter Moerdyk (Moerdijk) (distrik Waterberg, Z.A.R., 4 Maart 1890 – Modderpoort, distrik Nylstroom, 29 Maart 1958) was 'n Suid-Afrikaanse argitek wat veral roem verwerf het met sy ontwerp van die Voortrekkermonument, maar wat ook vir die ontwerp van tallose Afrikaanse kerke en ander openbare geboue verantwoordelik was. Moerdyk was die oudste van die nege kinders van die Hollandse onderwyser Jan Leendert Moerdyk, van Ierseke, en sy vrou, Cornelia Dorst, van Brouwershaven, Nederland. Moerdyk se vader het gereageer op pres. Paul Kruger se oproep om leerkragte uit Nederland en emigreer in 1888 na die Z.A.R. Sy verloofde volg hom 'n jaar later en hulle tree op 27 Februarie 1889 op Nylstroom in die huwelik. Die egpaar vestig hulle in die distrik Waterberg waar "Meester Moerdyk" sy lang loopbaan as onderwyser begin. Moerdyk ontvang sy eerste onderwys by sy vader en van goewernantes. In 1893 word sy vader assistent-onderwyser aan die Staatsmodelschool in Pretoria, maar verhuis twee jaar later na Volksrust waar die gesien tot met die uitbreek van die Anglo-Boereoorlog in Oktober 1899 woon.


M'Banza Kongo of M'banza Congo (Portugees: [ɐ̃ˈbɐ̃zɐ], [ĩˈbɐ̃zɐ], [mɨˈβɐ̃zɐ] of [miˈβɐ̃zɐ ˈkõɡu], letterlik "Kongo-stad"; voorheen São Salvador do Congo in Portugees vanaf 1570 tot 1975) is die hoofstad van die Zaire-provinsie in Angola en is net suid van die grens tot die Demokratiese Republiek van die Kongo geleë. Die stad het 'n bevolking van 31 645 in 2010 gehad. M'Banza Kongo is in die 14de eeu gestig en het as hoofstad van die magtige Koninkryk van die Kongo gedien, waarna die Kongorivier genoem is. Die twee moderne lande Demokratiese Republiek van die Kongo en Republiek van die Kongo is weereens na dié rivier genoem. In 1483 het Portugese die stad bereik en tydens die Portugese bewind is die stad uitgebrei en het 'n Europese verskyning gekry. 'n Paleis, 'n katedraal en tientalle kerke is opgerig. Die oorblyfsels van die hoofstad van die voormalige Koninkryk van die Kongo is in 2017 deur Unesco as wêrelderfenisgebied gelys. (de) bevoelkerungsstatistik.de Wikimedia Commons het meer media in die kategorie M'Banza Kongo.


Meerskuim (meerschaum in Duits), ook sepioliet is 'n sagte wit mineraal wat gebruik word om pype mee te maak. Dit word soms op die Swartsee gevind waar dit dryf en lyk soos seeskuim, en dit is waar die Duitse woord dan ook vandaan kom. In Frans staan dit bekend as écume de mer. Meerskuim is ondeursigtig en vuilwit, grys of roomkleurig met ’n skulpvormige of fyn aardse fraktuur en is dikwels veselagtig in tekstuur. Omdat dit maklik met iets soos ’n vingernael gekrap kan word, is ’n hardheid van 2 volgens Mohs se hardheidskaal daaraan toegeken. Die soortlike gewig wissel van 0,988 tot 1,279, maar die porositeit van die mineraal kan tot foute lei. Meerskuim is ’n magnesiumsilikaat met die formule Mg4Si6O15(OH)2·6H2O. Die meeste van die meerskuim in die handel kom hoofsaaklik van die Eskişehir-vlakte in Turkye, tussen Istanboel en Ankara. Dit kom daar in onreëlmatige knopperige massas in alluviale neerslae voor wat uitgebreid verwerk word om die meerskuim te ontgin. Daar word gesê dat in die distrik by die 4 000 skagte is wat na horisontale galerye lei vir die ontginning van meerskuim.


Kakamas is 'n dorp in die Suid-Afrikaanse provinsie Noord-Kaap, sowat 80 km suidwes van Upington. Dit is in 1898 gestig. Die N14 nasionale pad gaan deur Kakamas en kruis die Oranjerivier in Kakamas. Die Hoërskool Martin Oosthuizen op die dorp word gereken as een van die oudste indien nie die oudste landbouskool in Suid-Afrika. Die skool het in 2020 hul eeufees gevier. Die skool is vernoem na Martin James Oosthuizen wat hoof was vanaf 1919 (toe nog laerskool) tot en met 1950. www.hmoskool.co.za Die dorp het ontstaan toe die Kaapse parlement in 1893 besluit het om grond (die plase Kakamas, Soetap en Neus) op die oewers van die Oranjerivier vir die NG Kerk te reserveer. Sodoende kon die kerk 'n arbeidskolonie skep vir die 'armblanke-boere' wat alles verloor het as gevolg van 'n langdurige droogte en 'n runderpes-epidemie in 1897. Die dorp het in 1931 munisipale status verkry. Die ekonomie van hierdie dorp is op boerdery gebaseer, en danksy besproeiing van die Oranjerivier is boere uit die Kakamas-gebied nou die grootste uitvoerders van druiwe na Europa en Engeland.


Jansenville is 'n dorp in die Oos-Kaap, sowat 80 km suid van Graaff-Reinet. Dit is geleë in 'n streek wat as die Kamdeboo bekend staan. Die dorpie het ontstaan toe die NG Kerk te Uitenhage gedurende 1854 besluit het om 'n nuwe gemeente in die noorde te stig. Die plaas Vergenoegd van P.J. Fourie is uitgekoop. Die plaas lê aan die oewers van die Sondagsrivier. Die dorp is 1855 geproklameer en genoem na JW Janssens, goewerneur van die Kaapkolonie tydens die Bataafse bewind van (1803-1806). Die NG gemeente Jansenville is amptelik op 4 Februarie 1855 van die moedergemeente Uitenhage, die tweede oudste in die Oostelike Provinsie, afgestig, maar Graaff-Reinet en Somerset-Oos het ook wyke bygedra. Op sy beurt het Jansenville twee dogtergemeentes afgestaan, Waterford in 1919 en Klipplaat in 1944. Teen 2013 was dit die kleinste twee gemeentes in die Sinode van Oos-Kaapland, met onderskeidelik 47 en 40 belydende lidmate. Die belangrikste produkte is merinowol en sybokhaar. Daar is ook angorastoetplase in die gebied. Lys van dorpe in Suid-Afrika Som van die hoofplekke Jansenville en KwaZamukucinga tydens die 2011-sensus.


Die Groot Paleis van Konstantinopel (Grieks: Μέγα Παλάτιον; Turks: Büyük Saray) was die groot Bisantynse keiserlike paleiskompleks aan die suidoostelike kant van die skiereiland wat nou bekend is as Ou Istanboel. Dit was van 330 tot 1081 die hoofwoning van die Bisantynse en Oos-Romeinse keisers en langer as 800 jaar die sentrum van keiserlike administrasie. Dit was in Latyn ook bekend as die "Heilige Paleis" (Sacrum Palatium). Toe Konstantyn die Grote sy Romeinse hoofstad in 330 na Konstantinopel skuif, het hy vir hom ’n paleis laat ontwerp tussen die Hippodroom en die Aya Sophia. Dit is deur die eeue verskeie kere verander en uitgebrei, veral onder die keisers Justinianus I en Theophilus. Tot die vroeë 13de eeu was die paleis die hoof- administratiewe en seremoniële sentrum van die stad, hoewel die paleis van Blachernae sedert die vroeë 11de eeu verkies is as keiserlike woning. Tydens die verwoesting van Konstantinopel tydens die Vierde Kruistog is die paleis geplunder. Hoewel die daaropvolgende Latynse keisers steeds die paleis gebruik het, het hulle nie geld gehad om te behoorlik in stand te hou nie.


Die Wega-ruimteprogram was twee sendings na die planeet Venus waarop ook Halley se Komeet in 1986 van nader beskou is. Wega 1 en 2 was onbemande ruimtetuie van die Sowjetunie (wat die tuig en lanseerder verskaf het) in Desember 1984 in samewerking met Oostenryk, Bulgarye, Hongarye, die Duitse Demokratiese Republiek, Pole, Tsjeggo-Slowakye, Frankryk en die Federale Republiek van Duitsland. Vir die verkenning van Halley se Komeet is ’n laat verandering in die Wenera-ruimteprogram aangebring nadat die VSA se Halley-sending in 1981 gekanselleer is. ’n Latere Wenera-sending is gekanselleer en die Venus-deel van die Wega 1-sending ingekort. Die tuig is die Wega genoem, ’n samestelling van die Russiese woorde Венера (Wenera) en Галлей (Gallei) vir "Venus" en "Halley" onderskeidelik. Die ontwerp van die tuig was gebaseer op dié van die vorige Wenera 9 en 10. Die twee tuie is op 15 en 21 Desember 1984 onderskeidelik vanaf Baikonoer in die destydse Kazachstanse Sosialistiese Sowjetrepubliek gelanseer. Wega 1 het op 11 Junie 1985 en Wega 2 op 15 Junie 1985 by Venus gearriveer en elk ’n landingseenheid van 1 500 kg vrygelaat.


Abdülaziz of Abd Al-Aziz (Ottomaanse Turks: عبد العزيز, moderne Turks: Abdülaziz; 9/18 Februarie 1830 – 4 Junie 1876) was van 1861–1876 die 32ste sultan van die Ottomaanse Ryk. Hy was die seun van sultan Mahmut II en het sy broer Abdülmecid I in 1861 opgevolg. Hy het ’n Ottomaanse opvoeding gehad, maar het baie belanggestel in die materiële vordering wat in die Weste gemaak is. Hy het ook in letterkunde belanggestel en was ’n komponis van klassieke musiek. Die Tanzimat-hervormings wat onder sy broer en voorganger, Abdülmecid I, begin het, is tussen 1861 en 1871 voortgesit. Hy het goeie bande met Brittanje en Frankryk gehandhaaf en was in 1867 die eerste Ottomaanse sultan wat Wes-Europa besoek het. Teen 1871 was albei visiers wat hom die hervormings help deurvoer het, dood. Frankryk is deur Duitsland verslaan en Abdülaziz het hom tot Rusland gewend as ’n bondgenoot. Onrus in die Balkan-skiereiland en Bulgarye het gegroei en negatiewe gevoelens teen Rusland het toegeneem omdat hy die onrus aangevuur het.


Abdülhamid II, Abdul Hamid II of Abd Al-Hamid II Khan Ghazi (Ottomaanse Turks: عبد الحميد الثانی, moderne Turks: II.Abdülhamid; 21/22 September 1842 – 10 Februarie 1918) was van 1876 tot met sy afsetting in 1909 die 34ste sultan van die Ottomaanse Ryk. Tydens sy bewind het die Ottomaanse mag en grondgebied gekrimp. Hy was die laaste sultan wat absolute mag gehad het en is deur Mehmet V opgevolg. Hy was in sommige kringe bekend as Ulu Hakan ("Groot Khan"), en in die Weste ook as "Die Rooi Sultan" (Kızıl Sultan). Sy afsetting ná die Jong Turke-rewolusie is wyd verwelkom deur die Ottomane, wat ’n terugkeer na ’n konstitusionele bewind wou hê. Anders as die meeste ander sultans het Abdülhamid wyd oorsee gereis. Nege jaar voordat hy sultan geword het, het hy sy oom sultan Abdülaziz vergesel op sy besoek in 1867 aan Oostenryk, Frankryk en Engeland. Hy het sy afgesette broer Murat V op 31 Augustus 1876 opgevolg en in Desember 1876 het hy onder liberale druk die eerste Ottomaanse grondwet ingevoer.


Abdülmecid II (Ottomaanse Turks: عبد المجيد الثانى, moderne Turks: Abdülmecit; 29/30 Mei 1868 – 23 Augustus 1944) was van 1922 tot 1924 die laaste kalief van Islam van die Ottomaanse dinastie, en tot 1944 in naam die 37ste hoof van die Huis van Osman. Hy was die seun van sultan Abdülaziz. Op 4 Julie 1918 het sy neef Mehmet VI sultan geword en hy die kroonprins. Toe Mehmet op 1 November 1922 van die troon gesit en die sultanaat afgeskaf is, is die kroonprins deur die nasionale vergadering in Ankara gekies as kalief van Islam. Op 3 Maart 1924 is hy afgesit en die Kalifaat afgeskaf. Hy is saam met die res van sy familie uit Turkye verban. Hy het die titel Generaal van die Ottomaanse Weermag gekry. Abdülmecid word beskou as een van die belangrikste skilders van die laat-Ottomaanse tydperk. Sy selfportret kan vandag in die Istanboel Modern gesien word. Hy is op 23 Augustus 1944 in Parys dood. Hierdie artikel is vertaal vanuit die Engelse Wikipedia


Arina de Wit is 'n Afrikaanse sangeres. Haar debuutalbum, Arina de Wit is in 1992 uitgereik. Die Beste van/The Best, 2005 SELECT Sing Jan Spies, 2005 SELECT This Time, 2004 UNIVERSAL Maybe It Was Magic 2CD, 2001 SELECT Bay Of Bombay, 2001 SELECT I Will Love Again, 2000 HOUSE OF SAM/SELECT Encore, 2000 HOUSE OF SAM/SELECT Voices, 1998 MUISC FOR AFRICA/SELECT No Regrets, 1994 MUSIC FOR AFRICA/SELECT Voorbegin, 1996 DECIBEL No Regrets, 1994 Arina de Witt, 1992 Lys van Suid-Afrikaanse musikante De Wit se amptelike webtuiste Hierdie artikel is ’n saadjie. Voel vry om Wikipedia te help deur dit uit te brei.


Neufeld an der Leitha (Hongaars: Lajtaújfalu, Kroaties: Novo Selo) is 'n kleine stad in die Oostenrykse deelstaat Burgenland met 'n bevolking van sowat 3 000 (2013) en 'n oppervlakte van sowat 4 km². Neufeld an der Leitha dank sy naam aan die Leitha-rivier, wat hierdie grens met die deelstaat Neder-Oostenryk vorm. Die Neufelder See is 'n kunsmatige meer wat regs van die stad aangelê is. Fred Sinowatz (1929-2008), bondskanselier 1983-1986 Wikimedia Commons het meer media in die kategorie Neufeld an der Leitha. Hierdie artikel is ’n saadjie. Voel vry om Wikipedia te help deur dit uit te brei.


Die artikel handel oor die skip, vir inligting oor die gelyknamige stad, sien Bismarck, vir die Duitse politikus, sien Otto von Bismarck. Die Bismarck was 'n slagskip van die Duitse Vloot tydens die Tweede Wêreldoorlog. Die skip het beroemd geraak nadat hy die trots van die Britse Vloot, die HMS Hood, op 24 Mei 1941 gesink het. Die Bismarck is 'n paar dae later self deur die Britse Vloot in 'n opvolgaksie gekelder. Die skip het 'n verplasing van 41 700 ton gehad en was met agt 15-duim, twaalf 5,9 duim en sestien 4,1 duim lugafweerkanonne bewapen. Die skip is deur drie turbine-aangejaagde skroewe aangedryf wat 'n topspoed van 29 knope verseker het. Die skip was ook toegerus met vier Arado Ar 196 drywervliegtuie. By voltooiing was die skip en sy susterskip die Tirpitz groter as wat die internasionale vlootooreenkoms op daardie stadium toegelaat het. Admiraal Günther Lütjens was in bevel van die Bismarck. Op 18 Mei 1941 het die Bismarck, vergesel deur die groot kruiser Prinz Eugen, die hawe te Gdynia verlaat. Op 21 Mei het die twee skepe Bergen, Noorweë, verlaat nadat hulle daar aangedoen het.


Golela is dorpie in KwaZulu-Natal op die grens tussen Suid-Afrika en Eswatini. Die dorpie is ongeveer 9 km noord van die N2- nasionale pad. Die dorpie word deur die grens in twee verdeel; dus dien dit ook as 'n grenspos. Die Suid-Afrikaanse kant word Golela en aan Eswatini se kant Lavumisa genoem. Daar is 'n spoorlyn wat van Durban na die hart van Eswatini gaan. Die naam is van Swazi-oorsprong en beteken versamelplek van wild. Grensposte van Suid-Afrika Lys van dorpe in Suid-Afrika Op Pad in Suid-Afrika. B.P.J. Erasmus. 1995. ISBN 1-86842-026-4


Kalkbaai is 'n klein suidelike voorstad van Kaapstad. Volgens die 2011-sensus het die dorpie 'n bevolking van net 700 gehad, waarvan 382 (55%) Blankes was. NG gemeente Kalkbaai Bang, Nils D.: Sea-fringe hazards. In: Lantern. Tydskrif vir Kennis en Kultuur. Jaargang 17, nr. 4, Junie 1968 Kalkbaai 2011-sensus.


Walter Bayley Madeley (Woolwich, Engeland, 28 Julie 1873 - Boksburg, 12 Mei 1947) was 'n leier van die Arbeidersparty in Suid-Afrika en kabinetsminister. Madeley ontvang sy skoolopleiding in Indië aan die Bombay Cathedral High School en word in 1889 'n vakleerling aan die Woolwich Arsenal, maar immigreer in 1896 na Suid-Afrika waar hy 'n passer word op 'n myn op die Rand. Hy word 'n heftige vakbondlid en neem aan verskeie stakings deel. Gou word hy beskou as 'n vooraanstaande figuur in die Arbeidersparty danksy sy uitsonderlike bekwaamheid. Hy word in 1910 tot die eerste Unie-Volksraad verkies tot Arbeiderlid vir Springs en later Benoni (wat eers deel was van sy oorspronklike kiesafdeling). Hy behou laasgenoemde setel dertig jaar lank. Genl. J.B.M. Hertzog se Pakt-regering ('n koalisie tussen die Nasionale Party en die Arbeidersparty kom in 1924 aan bewind toe hulle saam daarin slaag om genl. Jan Smuts se Suid-Afrikaanse Party te verslaan ná dié die Unionisteparty ingelyf het. In November 1925 tree Madeley toe tot die kabinet as minister van pos- en telegraafdienste en openbare werke.


Die Hoërskool Grey is 'n staatshoërskool vir seuns in die Oos-Kaapse stad Port Elizabeth. Die skool is in 1856 gestig en genoem na die goewerneur van die Kaapkolonie, sir George Grey, wat persoonlike belangstelling in die skool se stigting getoon het. Dit het oorspronklik as die Grey-instituut bekend gestaan. Die eerste skoolhoof was J.R. Macleish, wat deur talle waardige hoofde opgevolg is, onder andere die digter W.A. Way. J.R. Macleish (1859–1861) J. Samuel (1862) Eerw. Henry Isaac Johnson (1863–1872) John Thurlow (1874–1884) Edward Noaks (1885–1892) William Chubb Meredith (1893–1910) William Archer Way (1911–1928) James Lang (1928–1942) Bruce C. Gordon (1943–1957) Owen Burnet Taylor (1958–1962) Stanford Edward Edkins (1963–1976) Gustav Dieter Pakendorf (1977–1992) Roy Lawrence Simpson (1993–2001) Neil Russel Crawford (2001–2017) Chris Erustmas (2018-hede) Rosenthal, Eric. 1978. Encyclopaedia of Southern Africa. Cape Town and Johannesburg: Juta and Company Limited. Grey High School, Port Elizabeth. In: Lantern. Tydskrif vir Kennis, Kuns en Kultuur.


Die Ngquza Hill Plaaslike Munisipaliteit (voorheen bekend as Qaukeni Plaaslike Munisipaliteit) is een van die plaaslike munisipaliteite in die O.R. Tambo-distriksmunisipaliteit in die Oos-Kaap, Suid-Afrika. Nedersettings in die munisipaliteit: Flagstaff (setel) Lusikisiki Hierdie artikel is ’n saadjie. Voel vry om Wikipedia te help deur dit uit te brei.